Seoul kenakan sekatan ke atas kumpulan penggodam Korea Utara

Korea Selatan pada Jumaat mengenakan sekatan unilateral ke atas kumpulan penggodam Korea Utara yang dikenali sebagai Kimsuky sebagai tindak balas terhadap pelancaran roket satelit pengintip tentera di angkasa oleh Pyongyang, menurut kementerian luar.
Seoul bersama Washington juga mengeluarkan nasihat keselamatan yang memberi amaran kepada masyarakat antarabangsa mengenai aktiviti haram kumpulan itu yang didakwa terlibat dalam kecurian maklumat dan teknologi, lapor agensi berita Yonhap.
Menurut kementerian itu, Kimsuky, sebuah unit dalam Biro Am Peninjau, agensi perisikan tentera Korea Utara, dituduh mengumpul risikan daripada individu dan institusi dalam bidang diplomasi, keselamatan dan pertahanan negara, dan menyerahkannya kepada rejim Korea Utara.
Kumpulan itu juga diketahui terlibat dalam memperoleh teknologi canggih berkaitan pembangunan senjata, satelit dan teknologi angkasa di seluruh dunia yang secara langsung atau tidak langsung membantu dalam projek pembangunan satelit Korea Utara.
Tindakan Seoul itu merupakan sekatan unilateral pertama di dunia terhadap kumpulan penggodam Korea Utara. Ia juga mewakili langkah sekatan unilateral kelapan terhadap Utara sejak pentadbiran Yoon Suk Yeol bermula Mei tahun lalu.
Nasihat bersama Seoul-Washington mengenai Kimsuky itu mengandungi maklumat terperinci tentang teknik penggodaman yang digunakan oleh kumpulan itu selain mengesyorkan langkah berjaga-jaga terhadap aktiviti yang mencurigakan itu.
Nasihat itu dikeluarkan bersama oleh Perkhidmatan Perisikan Kebangsaan (NIS) Korea Selatan, Agensi Polis Kebangsaan Korea (KPNA), kementerian luar negeri, Biro Siasatan Persekutuan AS, jabatan negara dan Agensi Keselamatan Negara.
Korea Utara mengakui bahawa percubaannya untuk melancarkan satelit pengintip ketenteraan ke orbit pada Rabu pagi telah gagal, dan berjanji untuk melancarkan semula "secepat mungkin".


Belanjawan 2021, KKM perlu peruntukan tambahan

Kementerian Kesihatan Malaysia (KKM) berharap peruntukan lebih tinggi dapat diberikan kepada kementerian itu melalui Belanjawan 2021 bagi membolehkan perkhidmatan kesihatan yang lebih baik disediakan kepada rakyat untuk merawat penyakit berjangkit dan tidak berjangkit di negara ini.Ketua Pengarah Kesihatan Dr Noor Hisham Abdullah berkata melalui peruntukan itu, pihaknya juga merancang penubuhan hospital penyakit berjangkit dan penambahan latihan untuk pakar kesihatan di lapangan serta perubatan di hospital.“Kita memang memerlukan tambahan peruntukan untuk kementerian bagi meningkatkan perkhidmatan dan aktiviti kesihatan untuk rakyat,” katanya pada sidang media harian perkembangan COVID-19 di sini hari ini.Belanjawan 2021 dijadual dibentangkan di Parlimen pada 6 November.


Peringatan gempa bumi di Syria-Turkiye kepada manusia

Gempa bumi yang menggegarkan Turkiye selatan dan Syria utara adalah suatu yang dahsyat.
Lebih 21,000 orang mati dan bandar-bandar besar ranap, iaitu Osmaniye, Malayta dan Hatay di Turkiye.
Ia merupakan bandar yang ada banyak pangsapuri tinggi dan ia runtuh seluruhnya dalam beberapa minit sahaja.
Di Syria pula, gempa bumi yang bertubi-tubi sampai ke Aleppo atau Halab, sebuah bandar yang beberapa tahun lalu musnah akibat perang saudara.
Maka gempa itu turut meruntuhkan penempatan pelarian.
Tidak banyak laporan dari wilayah Syria ini. Media tentunya tertumpu pada Turkiye.
Sebahagian daripada kawasan yang terlibat dengan gempa ini adalah di bawah penguasaan pihak penentang kerajaan Damsyik.
Tidak boleh dibayangkan bagaimana usaha bantuan hendak sampai ke sana.
Gempa bumi ini memberi tamparan hebat kepada kedua-dua negara.
Turkiye sedang menghadapi masalah ekonomi dan juga perang dengan kumpulan-kumpulan Kurdis yang juga berada di sempadan timur Syria-Turkiye.
Syria pula masih belum pulih dari perang saudara yang dahsyat dengan sebahagian wilayahnya masih dikuasai penentangnya.
Dalam keadaan kesusahan ini, kritikan pasti dilemparkan kepada kerajaan di Ankara dan Damsyik.
Kerajaan Presiden Reccep Tayyip Erdogan dikatakan lambat bertindak dan tiada persiapan menghadapi bencana ini.
Walaupun beliau mengaku adanya kelemahan tetapi skala gempa ini terlalu besar untuk bagi kerajaan untuk menghadapinya.
Sementara kerajaan Damsyik dikritik kerana menghalang dan melambatkan bantuan penting untuk sampai di kawasan gempa.
Dalam keadaan inipun, kerajaan Bashar Al-Assad bimbang bahawa bantuan itu merupakan bentuk ketenteraan yang boleh sampai kepada pihak penentangnya.
Gempa bumi ini adalah paling dahsyat bagi Turkiye sejak 1930. Tetapi Turkiye tidak asing dengan gempa bumi.
Malah Istanbul dikatakan berada di kawasan yang berkemungkinan boleh berlaku gempa bumi.
Tetapi keseluruhan rantau itu adalah sebahagian daripada jajaran gempa bumi. Dari Syria dan Turkiye ke Iran, Afghanistan, Pakistan hinggalah Nepal.
Di dunia, kawasan yang terancam dengan gempa bumi berada di merata-rata tempat.
Di Asia, lingkaran gempa ini meliputi Indonesia, Filipina dan Jepun, bersambung pula ke benua Amerika.
Los Angeles terletak di kawasan gempa dan dari segi jangka waktu, bila-bila masa ia boleh berlaku lagi.
Kawasan gempa bumi ini terus ke Amerika Selatan meliputi Peru dan Chile. Ini belum lagi dikira gempa bumi yang boleh berlaku di bawah lautan dan selanjutnya mengakibatkan tsunami.
Ilmu mengenai gempa bumi sudah semakin maju dalam 100 tahun ini.
Ahli seismologi di negara-negara yang boleh terlibat dengan gempa bumi seperti Jepun dan Indonesia sudah dapat gambaran mengapa dan bagaimana gempa bumi boleh tercetus.
Apa yang masih tidak dapat dilakukan ialah meramal bila dan di mana gempa boleh berlaku.
Ahli seismologi dan geofizik sudah faham bahawa bumi ini terdiri daripada kepingan atau plat tektonik yang terpecah dan bergerak.
Apabila plat itu berlaga, maka berlakulah gempa bumi. Terdapat tujuh plat utama dunia. Gempa bumi di Syria-Turkiye adalah akibat gerakan pertembungan Plat Eurasia dan Plat Arabia.
Adalah dilaporkan bahawa tiga hari sebelum gempa itu, seorang ahli seismologi sudah meramalkannya dan memberi amaran kepada pihak berkuasa.
Tetapi siapakah yang boleh percaya tentang ramalan ini? Lebih-lebih lagi ilmu mengenai gempa adalah seperti cuaca, ia tidak dapat dijangka dengan tepat dan lebih buruk lagi, ia tidak dapat dilihat.
Lagipun jika pihak berkuasa mengambil serius amaran ahli sains itu, apakah yang mereka boleh lakukan dalam masa tiga hari?
Untuk memindahkan beribu-ribu penduduk dalam waktu yang singkat itu pasti menimbulkan huru-hara.
Manusia sudah hidup beribu-ribu tahun dengan gempa bumi. Ia adalah salah satu bencana besar yang dihadapi oleh manusia seperti mana letupan gunung berapi, banjir dan ribut taufan.
Di padang pasir Timur Tengah terdapat banyak kota-kota lama yang ranap dan ditinggalkan kerana di situ berlaku gempa bumi.
Tetapi zaman moden ini tidak seperti zaman purba dahulu. Pada zaman kini semua tempat berada dalam sesebuah negara yang wajib bertanggungjawab pada semua wilayahnya.
Sesebuah negara pula mempunyai hubungan persahabatan dengan negara-negara lain di seluruh dunia dalam sistem yang disebut sebagai komuniti atau masyarakat antarabangsa dengan turut menjadi anggota Pertubuhan Bangsa-bangsa Bersatu (PBB).
Maka apabila berlaku gempa bumi di Turkiye dan Syria itu, masyarakat antarabangsa datang membantu, bukan saja pasukan rasmi kerajaan tetapi juga pertubuhan amal.
Jepun, Rusia, China, Greece, Israel dan Malaysia turut hantar pasukan penyelamat.
Begitu juga dengan bantuan-bantuan makanan dan barangan. Bank Dunia juga menghulur dana.
Tentulah cabaran bagi usaha menyelamat ini adalah koordinasi dan komunikasi di antara satu sama lain.
Banyak perkara yang masyarakat antarabangsa boleh bantu Turkiye dan Syria.
Tetapi masyarakat antarabangsa atau dunia sendiri waktu ini mengalami perbalahan sesama sendiri.
Umpamanya negara-negara Eropah dan Rusia boleh memberi bantuan lebih besar kepada Turkiye dan Syria tetapi mereka kini sibuk dengan peperangan di Ukraine.
Banyak sumber Eropah dicurahkan kepada Ukraine supaya ia dapat bertahan melawan Rusia. Begitu juga dengan Rusia yang mencurahkan banyak sumber termasuk nyawa rakyatnya untuk menakluk Ukraine.
Sesuatu bencana besar seperti di Turkiye dan Syria melibatkan ribuan nyawa yang sesiapapun tidak dapat menghalang.
Apa yang mereka boleh lakukan ialah usaha menyelamat mereka yang masih hidup tetapi terperangkap.
Itupun ia merupakan kerja yang sukar. Tetapi bandingkan bencana dengan peperangan. Sesuatu peperangan juga membunuh ribuan manusia.
Perkara itu sudah berlaku di Syria. Peperangan tidak seperti bencana, adalah angkara manusia.
Ia boleh dihalang sekiranya semua pihak terlibat mempunyai azam untuk berdamai dan mengelak pertumpahan darah.
Walaupun peperangan juga sukar diramalkan, tetapi kajian terhadapnya lebih jelas kerana ia melibatkan manusia.
Tetapi kedua-dua kajian mengenai gempa bumi dan peperangan melibatkan juga geografi dan geologi.
Kalau seismologi turut merujuk pada geofizik dalam mengkaji gempa bumi, maka sains politik dan kajian hubungan antarabangsa memerlukan pemahanan geopolitik untuk meramalkan peperangan.
Gempa bumi berlaku atas ketegangan daya di antara plat bumi akibat tekanan yang dikenakan terhadapnya.
Tekanan itu pula wujud kerana plat-plat ini bergerak. Mereka bergerak kerana ia tidak stabil dan berada di atas cecair dalam bumi, yang kesemuanya terhasil ketika pembentukan bumi jutaan tahun lalu.
Peperangan juga terhasil daripada ketegangan perasaan antara dua kumpulan manusia.
Perasaan manusia pula terbentuk daripada kehendak kolektif dan pertembungan boleh berlaku yang menimbulkan konflik.
Kehendak kolektif ini pula merupakan hasil sejarah yang berkait-kait hingga ke zaman silam.
Selagi manusia tinggal di bumi, pasti mereka sentiasa menghadapi ancaman bencana.
Tetapi banyak sumber dapat diselamatkan jika manusia tidak berperang dan mereka boleh bekerjasama membantu di antara satu sama lain bagi menghadapi bencana.


Biar SPRM siasat aset Rafizi dahulu, kata menteri dalam negeri

Kementerian Dalam Negeri hanya akan melakukan siasatan jika terdapat keperluan berhubung aset milik Timbalan Presiden PKR Rafizi Ramli.
Menteri berkenaan Hamzah Zainudin berkata siasatan berhubung perkara itu setakat ini akan dilakukan Suruhanjaya Pencegahan Rasuah Malaysia (SPRM).
“Kalau satu agensi ambil tindakan maka biar satu agensi dahulu yang ambil tindakan. Bila diperlukan baru kita ambil tindakan,” katanya ketika ditanya pemberita adakah polis akan melakukan siasatan terhadap Rafizi berhubung perisytiharan hartanya.
Semalam, media melaporkan SPRM akan membuka kertas siasatan berhubung perisytiharan harta dilakukan Rafizi.
Pertubuhan Jalinan Perpaduan Negara sebelum itu menggesa SPRM menyiasat harta lebih RM18 juta yang diisytiharkan Rafizi yang juga calon Pakatan Harapan (PH) kerusi Parlimen Pandan.
Presidennya, Syed Mohammad Imran Syed Abdul Aziz mempersoal deklarasi aset Rafizi dengan RM16 juta diperoleh melalui pegangan saham dalam syarikat yang diasaskannya sendiri.
Sementara itu, Hamzah berkata sebanyak 92 kes dilaporkan di seluruh negara berkaitan kesalahan-kesalahan yang dilakukan dalam Pilihan Raya Umum ke-15 (PRU15) setakat semalam, merangkumi pelbagai kesalahan dalam Akta Kesalahan Pilihan Raya 1954 dan penyalahgunaan media sosial.
“Kita sedang buat siasatan dan kesalahan dalam akta lain akan kita teliti. Kita tidak mahu perkara tidak diingini berlaku seperti rusuhan,” katanya.
Terdahulu, Hamzah melancarkan pas digital (ePASS) pada Perhimpunan Bulanan Jabatan Imigresen di sini hari ini.
ePASS ialah perkhidmatan dalam talian dan digital terbaharu Jabatan Imigresen yang membolehkan majikan mencetak sendiri pelekat pas lawatan kerja sementara (PLKS) pekerja mereka.


Hampir 34% populasi Malaysia terima dos lengkap vaksin

Sebanyak 28,312,631 dos vaksin Covid-19 telah diberikan setakat Isnin menerusi Program Imunisasi Covid-19 Kebangsaan (PICK).Jawatankuasa Khas Jaminan Akses Bekalan Vaksin Covid-19 (JKJAV) menerusi perkongsian infografik di Twitter rasminya memaklumkan jumlah yang menerima dos pertama ialah 17,252,314 orang manakala 11,060,317 orang menerima dos kedua.Mengikut peratusan, 52.8% daripada jumlah populasi negara telah mendapat dos pertama manakala 33.9% telah melengkapkan dua dos suntikan vaksin Covid-19Sementara itu, vaksinasi harian mencatatkan 501,776 dos diberikan semalam dengan 175,874 adalah dos pertama manakala 325,902 adalah dos kedua.PICK dilancarkan pada 24 Februari lepas bagi memberikan vaksinasi untuk membendung pandemik Covid-19 di seluruh negara.


Khairy jamin ketelusan perbelanjaan, perjanjian perolehan vaksin

Menteri Penyelaras Program Imunisasi Covid-19 Kebangsaan (PICK) Khairy Jamaluddin hari ini memberi jaminan bahawa segala perbelanjaan dan perjanjian yang dilaksanakan dalam perolehan vaksin dan pelaksanaan PICK akan terus dibentangkan kepada Jawatankuasa Kira-Kira Wang Negara (PAC).Khairy, yang juga menteri sains, teknologi dan inovasi (Mosti) berkata perkara ini adalah untuk menjamin ketelusan dan keterbukaan program tersebut kerana pelaksanaan PICK melibatkan satu peruntukan perbelanjaan yang besar kepada negara.“Sudah pastinya, jumlah peruntukan sebanyak RM5.8 bilion ini menimbulkan persoalan tentang bagaimana wang ini telah dan akan dibelanjakan,” kata beliau dalam sesi penerangan mengenai program vaksinasi negara di Dewan Rakyat hari ini.Khairy berkata PAC telah mengadakan prosiding sebanyak dua kali iaitu pada 5 Januari dan sekali lagi pada Isnin.“Dalam prosiding PAC ini, dokumen perjanjian perolehan vaksin serta butiran perbelanjaan bagi PICK telahpun dibentangkan.“Selain daripada PAC, pada Jumaat lepas juga, Mosti yang diwakili oleh timbalan ketua setiausaha kementerian telah memberikan keterangan di dalam prosiding Jawatankuasa Pilihan Khas Kesihatan, Sains dan Inovasi,” tambahnya.Bagi memastikan ketelusan dan keterbukaan PICK, satu taklimat kepada semua ahli Parlimen juga telah diadakan pada 22 Mac lepas di Putrajaya, katanya.


Umno nak marah siapa lepas ini?

Jika angka jangkitan Covid-19 terus meningkat, Umno nak kata siapa kerajaan gagal selepas ini?Kalau kerajaan yang diterajui Muhyiddin Yassin dikatakan gagal oleh Umno kerana angka jangkitan Covid-19 meningkat, apakah pula label yang bakal digunakan terhadap kerajaan yang diterajui Perdana Menteri Ismail Sabri Yaakob?Kabinet Ismail adalah 90% mirip pasukan yang dipimpin Muhyiddin.Program kerajaan untuk melaksanakan penvaksinan secara agresif turut sama.Program bantuan kewangan juga diterajui oleh orang yang sama iaitu Tengku Zafrul Aziz.Jika kerajaan Ismail berjaya mengatasi Covid-19, ia juga bermaksud kerajaan Muhyiddin berjaya kerana kedua-duanya menggunakan polisi dan Kabinet yang hampir sama.Namun, jika angka jangkitan Covid-19 tetap tidak menurun di bawah Ismail, apakah Umno akan protes terhadap kerajaan yang kini diterajui oleh partinya sendiri?Ketika Muhyiddin menjadi perdana menteri, Umno menjadi juara memberi cadangan untuk menyelesaikan Covid-19 dan ekonomi negara seolah-olah apa yang dikatakan mereka pasti mujarab.Apa yang dilakukan kerajaan dan Majlis Keselamatan Negara ketika itu dipersepsikan sebagai salah dan tidak berkesan.Kini tiba masanya, Umno bangkit membantu Ismail.Sudah pasti Covid-19 dan masalah ekonomi dapat diatasi serta-merta dengan cadangan bernas mereka yang tidak diikuti oleh kerajaan Muhyiddin.Umno sepatutnya protes apabila ada makin banyak sektor ekonomi dibuka ketika angka jangkitan Covid-19 masih tinggi kerana sebelum ini mereka adalah pejuang tegar untuk “lockdown” sepenuhnya.Tindak tanduk Umno selepas ini akan mendapat perhatian khusus rakyat Malaysia.Ia akan menjadi sasaran dipersendakan jika ia dilihat tidak konsisten menyerang kerajaan Ismail atas isu-isu yang sama mereka menyerang kerajaan Muhyiddin.Siapa yang betul-betul berjuang untuk rakyat, atau berdrama demi keuntungan politik peribadi akan terdedah sepenuhnya.Prestasi kerajaan Ismail akan menjadi penentu keputusan Pilihan Raya Umum ke-15 (PRU15).Pembangkang hanya mampu lihat mengharapkan kerajaan Ismail yang diterajui Umno ini gagal.Jika kerajaan Ismail berjaya mengatasi Covid-19 dan ekonomi, keputusan PRU15 sudah diketahui.Melainkan Umno, Bersatu dan PAS gagal membahagikan kerusi.


260 kes baru Covid-19, tertinggi sejak PKPP dilaksanakan

Negara hari ini menyaksikan jumlah kes baru Covid-19 pada angka tertinggi dengan 260 orang disahkan positif sejak Perintah Kawalan Pergerakan Pemulihan (PKPP) dilaksanakan sejak 10 Jun lalu.Jumlah tersebut menjadikan kes aktif yang sedang menerima rawatan di hospital meningkat kepada 1,334 orang dengan 20 pesakit ditempatkan di unit rawatan rapi manakala tiga memerlukan bantuan alat pernafasan.Menurut Ketua Pengarah Kesihatan Dr Noor Hisham Abdullah, daripada 260 kes baru yang dicatatkan hari ini, 259 merupakan jangkitan tempatan dan 1 kes import.Katanya, tiada kes kematian baru dicatatkan hari ini dan kekal sebanyak 136.Tambahnya, empat kluster baru Covid-19 turut dikenal pasti iaitu Kluster Jalan Meru di Selangor,  Kluster Joo Hwa di Sabah, Kluster Selasih di Putrajaya dan Kluster Bah Ketil di Kedah.Kluster Jalan Meru dikenal pasti di Klang dengan kes indeks kluster itu (iaitu kes ke-11,148) melibatkan lelaki tempatan berumur 30 tahun, yang mula bergejala sejak 24 September.“Beliau dikesan positif pada 29 September dan dimasukkan ke Hospital Sungai Buloh. Susulan itu, saringan kontak rapat dijalankan dan tiga lagi kes positif COVID-19 dikenal pasti melibatkan warga tempatan bagi kluster ini.“Kontak rapat sedang dikenal pasti dan saringan sedang dirancang oleh Pejabat Kesihatan Daerah yang terlibat,” katanya pada sidang media perkembangan COVID-19 hari ini.Berhubung Kluster Joo Hwa yang dikenal pasti di Tawau, Dr Noor Hisham berkata, kluster itu melibatkan kes indeks (iaitu kes ke-10,273) seorang lelaki tempatan berumur 31 tahun.


Khairy akan bincang isu Parlimen Rembau secara tertutup

Ahli Parlimen Rembau Khairy Jamaluddin berkata beliau akan adakan perbincangan bersama Timbalan Presiden Umno Mohamad Hasan secara tertutup mengenai siapa yang akan bertanding kerusi itu pada Pilihan Raya Umum Ke-15  (PRU15).
Mohamad semalam dilaporkan berkata yang beliau memang mahu bertanding kerusi parlimen pada PRU15, tetapi masih belum buat keputusan kerusi mana yang akan ditandingi.
Beliau berkata sebagai timbalan presiden Umno, memang ia bergantung kepadanya mengenai kerusi mana yang beliau akan bertanding, tetapi beliau tidak pernah bercakap untuk bertanding di kerusi mana, dan perkara itu bukanlah menjadi keutamaannya.
Mohamad yang lebih dikenali sebagai Tok Mat menambah, apa yang menjadi keutamaan parti pada masa ini ialah persediaan dan memperkuatkan jentera di seluruh bahagian sebelum membuat keputusan mengenai pengagihan kerusi dan calon.
Khairy sebelum ini dilaporkan sebagai berkata beliau telah diminta untuk mengosongkan kerusi itu oleh Mohamad yang mahu bertanding di kerusinya itu.
“Saya telah katakan apa yang saya mahu cakapkan. Saya tidak akan bincangkan perkara ini secara terbuka lagi,” katanya.
Khairy berkata demikian di Majlis Pelancaran Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua) di sebuah hotel semalam.
Beliau berkata apa yang beliau katakan sebelum ini adalah yang sebenarnya tetapi merasakan biarlah perkara itu diselesaikan secara tertutup.


Tajuddin dipecat dari Prasarana selepas ‘berseloroh’ berhubung kemalangan LRT

Pengarah Pilihan Raya Umno Tajuddin Abdul Rahman dipecat sebagai pengerusi bukan eksekutif Prasarana Malaysia Berhad (Prasarana) selepas berseloroh pada sidang media berhubung kemalangan dua tren transit aliran ringan (LRT) baru-baru ini.Menurut surat ditandatangani Menteri Kewangan Tengku Zafrul Aziz, perkhidmatan Tajuddin bersama Prasarana ditamatkan berkuatkuasa secara serta merta.“Saya mengambil kesempatan ini untuk merakamkan setinggi-tinggi penghargaan dan ucapan terima kasih atas dan sumbangan yang diberikan kepada Prasarana,” tulis Zafrul dalam satu surat kepada ahli Parlimen Pasir Salak itu yang dilihat MalaysiaNow.Zafrul bagaimanapun tidak menyatakan sebab mengapa perkhidmatan Tajuddin ditamatkan.Pada Isnin lalu, dua tren LRT bertembung dan mengakibatkan 64 orang dikejarkan ke hospital di mana enam daripadanya berada dalam keadaan kritikal.Menteri Pengangkutan Wee Ka Siong terus turun ke tempat kejadian selepas kemalangan itu.Bagaimanapun, Tajuddin yang juga pengerusi Prasarana yang bertanggungjawab terhadap LRT hanya dilihat berada di lokasi kejadian pada keesokan harinya.Semasa mengadakan sidang media, ketika ditanya mengenai ketidakhadirannya, Tajuddin berkata tindakannya datang ke lokasi kejadian pada awal pagi berikutnya menunjukkan kesungguhannya berhubung kemalangan itu.Tajuddin menjelaskan tidak dapat datang ke lokasi kejadian pada malam itu kerana baru sahaja selesai bermesyuarat dan sedang bersiap sedia untuk mendapatkan dos kedua vaksin Covid-19.“Normal… hanya dua tren bersama, saling bercium,” katanya dengan ketawa kecil ketika ditanya pemberita mengenai keadaan dalam terowong bawah tanah itu.Kenyataan Tajuddin itu menimbulkan kemarahan pengguna media sosial yang menganggap pemimpin Umno itu mepermain-mainkan perasaan mangsa kemalangan LRT itu.Beberapa petisyen turut dilancarkan pengguna media sosial menuntut Perdana Menteri Muhyiddin Yassin memecat Tajuddin.


Aiskrim vanila Haagen-Dasz ditarik balik dari pasaran

Produk aiskrim berjenama Haagen-Dazs dari pasaran Eropah hari ini ditarik balik kerana mengandungi bahan karsinogenik Ethylene Oxide (ETO), kata Ketua Pengarah Kesihatan Noor Hisham Abdullah.
Dalam sebuah kenyataan, beliau berkata kementerian maklum mengenai penarikan tersebut daripada pasaran Eropah selepas dikesan mengandungi ETO yang sering digunakan bagi menjalankan fumigasi atau pewasapan untuk membunuh makhluk perosak seperti serangga.
Ia juga digunakan sebagai bahan aktif dalam bahan pencuci tetapi tidak dibenarkan penggunaannya pada permukaan yang bersentuhan makanan.
Noor Hisham turut memetik notifikasi European Union Rapid Alerts Systems for Food and Feed (EURASAFF) yang menyatakan bahawa terdapat penarikan balik produk aiskrim dari negara Perancis yang mengandungi ekstrak vanila dari negara Madagascar yang dikesan mengandungi ETO melebihi tahap yang dibenarkan.  “Sejak isu tersebut dilaporkan dan notifikasi diterima oleh pihak Kementerian Kesihatan Malaysia pada bulan Julai 2022, tindakan yang sewajarnya diambil di mana pihak syarikat yang mengimport telah menarik balik produk aiskrim terlibat di pasaran secara sukarela.” katanya.
“Pemantauan yang berterusan juga dilaksanakan bagi memastikan produk terlibat tidak dipasarkan di negara ini.“


Berjuta masuk akaun Najib tidak didedah semasa mesyuarat, kata bekas CFO 1MDB

Mahkamah Tinggi diberitahu semalam bahawa Najib Razak tidak pernah mendedahkan dalam mana-mana mesyuarat lembaga pengarah 1Malaysia Development Bhd (1MDB) bahawa beliau menerima wang berjuta-juta daripada syarikat pelaburan strategik negara itu dalam akaun peribadi Ambank beliau.Bekas Ketua Pegawai Kewangan (CFO) 1MDB Azmi Tahir berkata beliau juga tidak menyedari sebuah syarikat, Tanore Finance Corporation telah memindahkan wang berjumlah AS$681 juta ke dalam akaun peribadi Najib berakhir dengan 694 antara 21 Mac 2013 hingga 10 April 2013.Saksi ke-12 pendakwaan itu berkata demikian ketika pemeriksaan semula oleh timbalan pendakwa raya kanan Gopal Sri Ram dalam perbicaraan bekas perdana menteri itu yang didakwa menyeleweng RM2.3 bilion dana 1MDB.Azmi ditunjukkan satu siri transaksi bank mengenai dana 1MDB antara 2013 hingga 2014 oleh Sri Ram yang kemudiannya menunjukkan RM45.8 juta lagi daripada dana 1MDB dimasukkan ke dalam satu lagi akaun peribadi Ambank yang berakhir dengan 880.Sri Ram: Adakah akaun 694 dan 880 itu milik awak?Azmi: Tidak. Akaun-akaun itu milik Datuk Seri (Najib)Terdahulu, Sri Ram menyoal saksi itu sama ada beliau mendapat manfaat kewangan daripada 1MDB dan jawapan Azmi adalah negatif.Azmi juga berkata beliau tidak pernah mendapat satu sen pun daripada ahli perniagaan dalam buruan Low Taek Jho atau Jho Low sepanjang perkhidmatannya dalam syarikat itu.Sri Ram kemudian menyoal saksi itu sama ada Najib pernah memanggil Azmi kerana beliau merupakan CFO mengenai perkara yang tidak kena mengenai dana kekayaan berdaulat tersebut selepas perkara itu dilaporkan secara meluas oleh media.Sri Ram: Anda tidak pernah membangkitkan mengenai kebimbangan anda (mengenai perkara yang tidak kena) kepada Najib sedangkan kamu boleh melakukannya beberapa kali. Sepanjang perkhidmatan anda di 1MDB, pernahkah Najib menegur kamu?Azmi: Tidak, tidak pernah malahan kontrak saya diperbaharui.Sri Ram: Bolehkan tertuduh memanggil kamu mengenai perkara yang tidak kena itu?Azmi: Beliau boleh melakukannya tetapi saya tidak ingat beliau memanggil saya apabila isu itu timbul dalam kalangan rakyat dan media. Saya tidak ingat beliau memanggil kami (pengurusan) untuk disoal.Sri Ram: Jika beliau memanggil kamu, adakah kamu akan pergi?Azmi: Saya tidak nampak bagaimana saya boleh menolaknya.Dalam pertanyaan lanjut Sri Ram, Azmi berkata beliau tidak pernah ditegur Najib selepas melaksanakan setiap arahan  Jho Low yang beliau percaya merupakan arahan daripada Najib sendiri.Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Sequerah bersambung hari ini.


Peguam Trump, Giuliani positif Covid-19

Donald Trump menerusi Twitter semalam mengesahkan peguamnya, Rudy Giuliani disahkan positif Covid-19.“Giuliani, bekas datuk bandar New York yang hebat dan bekerja tanpa henti berdepan pilihan raya paling korup (setakat ini) dalam sejarah Amerika Syarikat (AS), disahkan positif akibat virus China,” kata Trump dalam ciapannya yang menimbulkan kemarahan Beijing.Giuliani setakat ini menjadi individu terakhir dalam kelompok orang penting Trump yang dijangkiti virus berkenaan.Bagaimanapun tidak dapat dipastikan sama ada Giuliani menunjukkan gejala tetapi bekas datuk bandar New York berusia 76 tahun itu termasuk dalam kumpulan berisiko tinggi.Beliau sering dilihat tidak memakai pelitup muka seperti dalam filem mengenai dirinya yang disiarkan CNN pada Khamis lalu memaparkan Giuliani berbual dengan beberapa orang di Atlanta tanpa memakai pelitup muka.Ini sekali gus menimbulkan kemungkinan pasukan peguamnya turut terdedah kepada jangkitan.Keputusan ujian Giuliani itu diketahui ketika beliau mengetuai usaha Trump untuk membatalkan kemenangan Joe Biden dalam pilihan raya presiden pada 3 November lalu.Jika pasukan undang-undangnya mematuhi panduan kesihatan, mereka yang terdedah Covid-19 perlu kuarantin kendiri sekurang-kurangnya seminggu namun ia akan melumpuhkan usaha Trump untuk mengubah keputusan pilihan raya itu.Hasil ujian Giuliani itu diketahui sehari selepas Trump mengadakan perhimpunan politik pertamanya sejak pilihan raya presiden di hadapan ribuan penyokongnya di Georgia, yang sebahagian besarnya tidak memakai pelitup muka.Beberapa individu berpengaruh yang rapat dengan Trump sebelum ini dijangkiti virus itu sejak beliau sendiri menghidapnya beberapa minggu sebelum pilihan raya presiden.Mereka termasuk isterinya Melania, anaknya Donald Jr dan Barron, setiausaha akhbarnya, beberapa penasihat, pengurus kempen dan beberapa anggota Kongres Republikan.Kebanyakan mereka termasuk Giuliani, mencontohi Trump yang sering mengabaikan nasihat pakar kesihatan dengan tidak memakai pelitup muka ketika berada di Rumah Putih atau menghadiri majlis politik.Anak lelaki Giuliani, Andrew, yang bertugas di Rumah Putih, didapati positif virus itu pada akhir bulan lalu.Amerika Syarikat (AS) adalah negara yang merekodkan kes dan kematian akibat Covid-19 tertinggi di dunia dan menyaksikan kebangkitan mendadak akibat pandamik itu beberapa minggu lalu.Data dikeluarkan Universiti Johns Hopkins semalam turut mendedahkan AS mencatat peningkatan kes Covid-19 dalam 24 jam dengan rekod mencecah 230,000 kes jangkitan baru.


Salim dan Boo ke mahkamah

Aku menerima surat dari mahkamah Isleworth Crown Court.Aku mendapat panggilan telefon Mister Chadwick.Aku juga mendapat panggilan telefon Mister Alagappa.Isi sama, kedua-duanya meminta aku datang ke mahkamah.Pada hari yang ditetapkan, awal pagi aku sudah bersedia.Aku mengambil kereta api bawah tanah menghala ke Heathrow. Berhenti di Stesen Osterley.Kemudian aku menapak tak sampai 15 minit ke bangunan mahkamah Isleworth Crown Court.Mahkamah bangunan lama dengan pintu gelas yang moden. Aku sebenarnya agak biasa dengan mahkamah di London.Pada tahun 1985 Lorraine Osman dan Hashim Shamsuddin ditangkap di London kerana dituduh mencuri duit Bumiputra Malaysia Finance (BMF) di Hong Kong.Mereka dibicarakan di Bow Street Magistrate Court London.Aku ketika itu menulis dan membuat laporan perbicaraan dari Bow Street Magistrate Court untuk majalah mingguan Era, yang dipimpin oleh Baha Zain, bekas orang Dewan Bahasa dan Pustaka (DBP).Bow Street Magistrate Court ini hebat sejarahnya.Di mahkamah ini Oscar Wilde (1854-1900) penyair dan penulis teater dibicarakan atas tuduhan jatuh cinta dengan seorang lelaki muda yang sedang belajar di Oxford University.Bahagian dalam mahkamah Inggeris aku lihat hampir serupa dengan bentuk mahkamah kita di Malaysia.Seluas bilik darjah. Ada kandang orang kena tuduh (OKT), kandang saksi.Kerusi tempat duduk hakim yang tinggi.Di hadapan hakim ada kerusi meja untuk pihak pendakwa raya dan peguam bela.Orang awam duduk di belakang pendakwa raya dan peguam bela.Pagi itu aku sampai awal. Mata aku mencari Mister Chadwick dan Alagappa. Tidak kelihatan.Aku masuk dan terus duduk di tempat awam. Kes Salim dan Boo belum diumumkan.Aku mahu mendengar kes yang sedang dibicarakan.Ha ha ha! Kes dadah sedang dibicarakan.Dua pasang anak muda dari Hamburg, Germany ditahan di Lapangan Terbang Heathrow.Mereka dalam perjalanan pulang ke Hamburg dari Colombia.Dalam bagasi mereka ditemui satu kilogram dadah jenis kokain.Dua wanita dan dua lelaki ini berdiri dalam kandang OKT.Mereka ditanya dalam bahasa Inggeris.Kemudian aku nampak mereka mengangkat sumpah dengan memegang Kitab Injil.Aku melihat mereka juga ada penterjemah. Mungkin mereka boleh bertutur dalam bahasa Inggeris tetapi untuk ketelitian hukum-hakam wajib ada penterjemah.Seorang minah German ini berambut perang panjang dan kelihatan cun.Seorang jantan dalam kumpulan ini agak sedikit berumur. Mungkin ini kepalanya.Aku rasa mereka bukan “keldai” tapi sengaja pergi bercuti ke Amerika Latin dengan niat mencari kokain untuk dibawa pulang.Kes seludup kokain ini ditangguh. Menunggu laporan makmal. Mereka dibawa keluar.Kemudian masuk kes curi. Seorang lelaki Mat Salleh 30-an masuk ke kandang OKT.Lelaki ini ada memiliki barang curi.Apa yang menarik aku pada pagi itu ialah sistem kelas dalam mahkamah Inggeris.Dari pengamatan aku negara yang dipanggil United Kingdom ini adalah negara di mana masyarakatnya diikat kuat oleh budaya feudal.Stratifikasi kelasnya cukup jelas. Kerana aku agak lama tinggal dalam negara ini, maka pemerhatian aku terhadap kelas dalam masyarakat Inggeris ini semakin cerah.Ketika aku duduk dalam kereta api bawah tanah di London, aku boleh membaca sosok-sosok yang berada di sekeliling aku.Dari pakaian, dari beg yang mereka bawa dan dari akhbar atau buku mereka baca, aku boleh mencium dari kelas mana mereka datang.Membaca akhbar The Sun, datang kelas bawahan konservatif.Membaca akhbar Daily Telegraph, kelas menengah golongan konservatif.Pembaca Daily Mirror datang dari kelas bawahan penyokong Parti Buruh.Pembaca The Guardian datang dari kelas liberal kiri.Pembaca The Times daripada kelas tinggi golongan feudal konservatif.Jika membaca Financial Times, mereka ini kaum pemodal dan kaki tangan apparatchik kapitalis bekerja di City Of London.Jika mereka membuka mulut lagi terbarai kelas mereka.Loghat dari mulut mereka akan menunjukkan kelas dan wilayah kampung mana mereka datang.Kerana begitu lama aku duduk dalam kota London ini, ianya mengupayakan aku membayangkan rupa bentuk ruang tamu rumah mereka, hiasan rumah mereka, apa buku dalam rak buku mereka, filem dan panggung mana mereka kunjung.Makanan dan restoran apa yang mereka minati. Malah aku juga boleh membayangkan jenis seks yang mereka nikmati.Malah aku juga dapat membaca tunggang langgang macam mana yang mereka minati ketika bersenggama.Aku tidak memerlukan algoritma untuk membaca semua ini.Dalam Isleworth Crown Court pagi itu apabila hakim membuka suara untuk memulakan kes kedua, aku terus membuat rumusan mamat OKT yang dituduh memiliki barang curi pasti dari kelas miskin.Mungkin tinggal di Hackney atau dari Bow East End, dua wilayah miskin kota London.Bila OKT ini membuka mulut, andaian aku menjadi sahih.Lelaki tanpa kerja tetap mencari nafkah dengan memungut dan menjual barang-barang “tangan kedua”.Loghat mamat ini meyakinkan aku OKT ini dari East London, wilayah miskin.Manakala pendakwa raya pagi itu seorang wanita berumur 50-an.Dia memakai “rambut putih mahkamah”.Loghat suaranya menggunakan Queen English, mungkin lulusan ilmu hukum dari London University.Manakala hakim yang turut memakai rambut putih mahkamah bercakap dengan telo suara “posh” seperti pengacara TV BBC atau juruhebah Radio BBC dari Bush House London.Ketika hakim bercakap loghat suaranya meyakinkan aku dia merupakan lulusan Oxford dan tinggal di North London atau di Surrey atau di Finchley berhampiran dengan kampung Perdana Menteri Margaret Thatcher.Apa yang aku tulis ini agak klise.Tapi inilah hakikat sistem kelas yang aku perhatikan berlaku di mahkamah pada pagi itu.Yang didakwa orang miskin. Baju dan seluar OKT kelihatan miskin.Kasut yang dipakai OKT dilihat miskin. Manakala makcik yang mendakwa dari kelas menengah.Manakala hakim pula dari kelas atasan. Kes OKT yang memiliki barang curi diselesaikan tuntas.OKT dijatuhkan hukum sembilan bulan penjara. Aku perhatikan OKT ini diapit keluar oleh dua orang Bobby.Kes ketiga: Pegawai mahkamah memanggil nama Salim dan Boo Ah Ha.Bila aku mendengar nama mereka dipanggil, mata aku mencari-cari Alagappa dan Chadwick.Tanpa aku sedari dua sosok ini sudah berada dalam mahkamah.Salim dan Boo dibawa masuk ke kandang OKT.Peguam bela Mister Alagappa berdiri di hadapan Salim dan Boo.Aku berdiri di belakang mereka. Chadwick berdiri di sebelah pendakwa raya.“Apa khabar kamu berdua? Minum apa pagi tadi?”Aku tersenyum dan menghulurkan tangan.“Roti dan jem. Apalah London ni bang, roti canai pun tak ada.”Aku tidak pasti apakah si Salim ini melawak atau membuat komplen.Boo senyap saja.Nama Salim dan Boo dipanggil untuk angkat sumpah.Aku membuka mata. Jika kitab Injil yang diberikan, aku akan bersuara.Tapi aku tidak perlu bersuara.Apabila pegawai mahkamah memulakan kes dia hanya membacakan: “The truth nothing but the whole truth. Semuanya benar tidak ada yang tidak benar melainkan benar belaka.”Salim dan Boo mengangkat tangan tanpa apa-apa kitab suci. Aku merasa lega.Mister Alagappa menjalankan tugasnya memberitahu pegawai mahkamah lebih awal bahawa Salim penganut Islam dan Boo seorang Buddhist.Kali ini pendakwa raya, seorang lelaki yang juga loghat suaranya seperti dari Radio BBC.Pendakwa raya membuka kata dengan memberikan latar apa yang belaku.Bagaimana Salim dan Boo ditahan. Pendakwa membawa bukti keluar.Kasut Salim yang diubah reka untuk memasukan 800 gram brown sugar ditunjukkan ke mahkamah.Laporan makmal tentang brown sugar dan nilai dadah ini diberitahu kepada hakim.Aku membisikkan satu per satu kepada Salim.Aku merapati Salim dan cuba mengurangkan bunyi suara bercakap.Sesekali apabila nama Boo disebut, aku menterjemahkan kepadanya.Ini bersangkutan dengan beg bagasi mereka yang sama.Alaggapa menerangkan kepada hakim tentang Boo seorang pemandu teksi yang datang ke London kerana di ajak oleh Salim.Alaggapa berhujah Boo tidak tahu menahu tentang kasut yang dipakai oleh Salim.Pendengaran kes ini berjalan hampir dua jam. Kemudian kami berhenti rehat.Salim dan Boo dibawa keluar ke bilik tahanan oleh Bobby.Aku bersembang dengan Alaggapa.“I think, my reading Boo has no case… but Salim.”Alaggapa tidak menghabiskan ayatnya.Dalam situasi sedemikian aku bukan lagi sosok profesional sebagai penterjemah.Aku kini kembali menjadi sosok yang bersimpati terhadap golongan miskin.Sebenarnya aku bersimpati dengan Salim yang kakinya cedera patah.Aku juga bersimpati dengan Boo seorang pemandu teksi.Mahkamah bersidang kembali. Hakim masuk dan duduk.Dia membuka buku catatan dan memanggil nama Salim dan Boo.“Kes nak mula… Hakim nak jatuh hukum. Angguk kepala bila nama kau disebut.” Aku beri arahan.Kemudian hakim bersuara. Aku menterjemahkan kepada Salim.“Salim.. Mahkamah Baginda Queen mendapati kamu bersalah….. mahkamah menjatuhkan hukuman penjara selama empat tahun.”Salim tunduk sedih.“Apa jadi? Apa jadi? Boo tertanya tanya kepada aku.”“Salim kena empat tahun penjara.”“Wa … wa apa jadi?”“Tunggu. Hakim nak buat keputusan.”“Boo Ah Ha is discharge. Deported back to Malaysia.”“Apa? Wa apa? Wa apa?” Boo tak sabar nak tahu apa hukuman ke atas dirinya.Aku yang merasa senang hati kerana Boo bebas. Lalu aku memutar belitkan keputusan hakim.“Boo… lu kena hukum gantung.. Hakim kata hukum gantung.”“Apa? Pasai apa?”Boo tak puas hati atau dia tak faham apa yang aku tuturkan.Boo menjadi gelabah.Ketika ini aku terbarai ketawa walau pun tidak seperti kebiasaan aku terbarai ketawa.Kali ini ketawa aku agak terkawal.Walau pun demikian ketawa dan perbualan kami bertiga ini menjemput mata hakim memandang ke arah kami.Aku menundukkan kepala seolah-olah minta maaf.Aku tersenyum dan cuba menutup mulut.“Good news for you Boo.” Komen Alagappa.“Boo… berita baik… kamu bebas… tapi kena hantar pulang ke Malaysia.”“Bila pulang? Boo tak sabar nak pulang.”“Tunggu apa arahan dari pejabat Kastam.”Salim diambil oleh Bobby.Sebelum Salim pergi, dia bersalaman dengan Boo dan peguam bela Alagappa.“Bang kita jumpa di KL.”Salim menjabat tangan aku sebelum diambil oleh dua orang Bobby. Mahkamah bersurai.Aku, Boo dan Alagappa masih di berdiri menunggu arahan.Muncul Mister Chadwick dan Robert. Mereka berdua senyum. Mereka menang kes.“Ok Isham… Nice knowing and working with you. Boo you are free man. Mister Boo do come again to London… next time you can get your white woman.”Kata-kata akhir dan melawak dari Chadwick.“I know Isham… At the early stage, you do not think Salim is guilty.”Sampuk Robert yang selama ini memerhatikan kerja aku dan Chadwick.“Maybe, you’re are right.”Memang betul anggapan Robert terhadap aku.Awalnya kurang yakin bagaimana Salim boleh melepasi Lapangan Terbang Subang dengan 800 dadah heroin.Hati aku masih bersimpati kepada kelas tertindas dan warga miskin.Kami semua bersalaman tanda perpisahan.Muncul pegawai tertinggi kastam yang menjadi penyelia perbicaraan kes dadah dari ini.Dia minta masa untuk menyelesaikan beberapa borang yang wajib di isi untuk Boo dihantar pulang.“Isham. Will see you soon. Will fix an appointement with Salim. I think they will take him today to Wandsworth… Mister Boo… all the best to you…you’re now free man. Come and visit London again.”Kata-kata Alagappa terakhir dengan senyuman sambil menjabat tangan Boo dan terus beredar.Waktu berjalan. Mister Smith pegawai Kastam sampai.Dia menjinjing jaket rasminya. Aku nampak ada dua paku pada jaket. Wow! Ini pegawai tinggi.“Well…Mister Rais.” Pegawai Kastam ini salah panggil nama aku.Tapi kali ini aku biarkan saja tanpa pembetulan.“It would be late to Heathrow. There is no need to go with the polis car. I could give you a lift.”Pegawai Kastam ini mengarahkan van polis beredar dan aku bersama Boo menaiki kereta persendiriannya menuju ke Lapangan Terbang Heathrow.Dalam kereta kami berbual tentang itu dan ini.Juga bertanya kepada Boo bagaimana dia dilayan.Dengan suara sopan dia bertanya bagaimana kehidupan sebagai pemandu teksi di Kuala Lumpur.“Please tell Mister Boo… he will be banned for five years. Not alow to enter United Kingdom. Today he is deported.”“Boo .. kamu sekarang tak boleh datang London. Lima tahun tak leh datang…. lepas lima tahun boleh.”Aku memberi penjelasan. Boo hanya memandang kami.Apa yang menarik aku ketika dalam kereta ini ialah kesopanan pegawai Kastam ini.Dia pegawai besar tapi sudi membawa kami walaupun Boo Ah Ha ini hendak ditendang keluar.Boo dan aku seharusnya naik van polis ke lapangan terbang tapi Mister Smith bersedia membawa kami dalam keretanya.Perkara seperti ini meyakinkan aku bahawa tamadun Barat yang ini wajib dipuji.Di Heathrow aku mengekor Mister Smith.Kemudian Mister Smith melepaskan Boo kepada pegawai pihak lapangan terbang.“Boo… nanti kita jumpa di Kuala Lumpur.”Inilah kata dan janji akhir aku kepada Boo Ah Ha pemandu teksi dari Cheras.Kami semua berpisah. Seminggu kemudian aku dapat panggilan telefon dari Alagappa.Aku wajib hadir di HMS Wandsworth Her Majesty’s Prison. Ini penjara besar di bahagian selatan kota London.Aku merasa amat bertuah kerana aku membaca banyak berita tentang penjara Wansdworth ini.Ronald Biggs (1929-2013) perompak “The Great Train Robbery”, yang filemnya aku tonton di Panggung Ruby pada tahun 1964 melarikan diri dari penjara ini.Pintu besar HMS Wandswoth dilihat seperti tembok besar.Penjara ini didirikan pada tahun 1851. Di depan tembok ini Mister Alagappa tercegat menunggu aku.Kami terus ke pejabat penjara. Peguam meminta menemui anak guamnya.Tidak banyak soal jawab.Aku mengekor sama walaupun bukan peguam tapi sebagai penterjemah.Aku perhatikan sistem penjara ini agak ketat.Kulit lengan tangan aku akan dicap dengan dakwat halimunan.Kemudian kami melintasi ruang cahaya “ultra violet” di mana aku wajib menunjukan cap di lengan.Melihat lampu ultra violet ini aku tersenyum kerana teringat kembali kepada peristiwa ditangkap di lapangan terbang Moscow.Passport aku kantoi bila dibaca oleh cahaya ultra violet.Kami masuk ke dalam bilik kecil, lebih kecil daripada bilik soal siasat di Heathrow.Meja dan empat kerusi. Ini bilik lawatan untuk peguam dan orang tahanan.Salim sampai dibawa oleh warden Mat Salleh.Aku bangun dan bersalaman. Salim aku lihat ceria.Dia memakai baju dan seluar penjara.“How are you Salim?” Peguam memulakan perbualan.“Boo dah balik bang?” Salim bertanya.“Dah beres. Kau ok?” Aku bertanya.“Explain to him the situation.”Alagappa mahu aku menerangkan beberapa perkara yang diberitahu awal tadi di pintu penjara.“Macam ni Salim… peguam kata.. kamu minggu depan akan dipindahkan ke penjara di Isle of Wight. Penjara ini di sebuah pulau di selatan negeri ini. Semua tahanan lebih daripada satu tahun akan di hantar ke sana.”“Pindah ke bang?”“Pindah dari sini… penjara ini dalam pekan.. macam Pudu….udara kotor. Tempat baru tepi laut… udara bersih nyaman.”Aku cuba melunakkan keadaan.“Bang… minta tolong satu pekara bang. Betul ke nanti lepas habis empat tahun saya dihantar pulang. Saya akan ditahan di Kuala Lumpur. Betul ke bang?” Salim bertanya.“Mana kau dengar?” Aku yang tidak memiliki jawapan bertanya kembali.“Dulu bang. Saya dengar dari kawan di Gombak.”“He is worried to be rearrested again in Malaysia after completed his sentence.”Aku menerangkan kepada peguam.“Malaysian is using the same British legal system. The same crime could not be charge twice.”Peguam memberi penjelasan.“Lawyer kata tak mungkin.”“If he needs anything let us know. He has my card.”“Kau ada nombor telefon dia kan? Kalau nak apa-apa hubung.”“Ok Salim… contact me if you need anything.“Alagappa bangun untuk beredar.Salim dan aku bangun. Aku peluk Salim untuk kali akhir.“Salim ini tiga perkara aku nak beritahu pada kau. Nanti kita tak akan jumpa lagi. Kau jauh di pulau.“Pertama …dalam jail ini jaga diri ramai orang jahat. Kedua kau belajar bahasa Inggeris. Empat tahun kemudian kau wajib pandai cakap orang putih. Ok?”“Boleh bang. Ok bang.”“Ketiga. Kau jumpa doktor dalam jail. Minta ubat dan cari ubat untuk kaki kau. Di negara ini semua ubat free. Ok?”“Boleh ke bang?”“Boleh.”Kami berjabat tangan kali terakhir untuk beredar.Bila aku menoleh ke belakang yang aku hanya nampak belakang Salim yang diiringi oleh warden.Kemudian Salim menoleh mengangkat tangan dan bersuara.“Bang… nanti kita jumpa di Kuala Lumpur. Cari saya di Gombak.”Inilah ayat akhir kepada aku dari Salim.Epilog 1:Empat tahun sesudah Salim dihantar ke Isle of Wight aku masih lagi di London.Dalam hitungan aku Salim pasti sudah dibebaskan.Aku menghubungi adik aku Nordin Rais meminta dia merisik-risik sama ada pernah terdengar cerita budak Gombak kena tangkap di London bawa heroin.Jawabnya gagal.Epilog 2:Akhirnya aku pulang ke Malaysia.Aku ditahan di bawah Akta Keselamatan Dalam Negeri (ISA) selama dua minggu.Bebas daripada ISA aku menumpang sementara di rumah kawan lama aku, Kamarazaman Yacob di Desa Minang Gombak.Bila aku tahu aku berada di kawasan Gombak mata aku memerhati liar mana tahu jika ternampak Salim.Jawabnya gagal.Satu hari aku secara tak sengaja terlihat bangunan tinggi di belakang Federal Hotel, ini Sun Complex.Baru aku sedar ini tempat “ayam” yang disurahkan oleh Boo dan Salim kepada aku.Di hadapan Sun Complex mata aku mencari teksi Boo Ah Ha.Jawabnya gagal.Epilog 3:Para pembaca yang membaca surah ini jika ada mendengar atau pernah terdengar desas-desus tentang Salim, budak Gombak kena tangkap di London kerana bawa heroin, sila berhubung.Ini kerana aku masih ingin menunaikan janji untuk berjumpa Salim di Kuala Lumpur.


Kes harian kekal di paras 2,000, 5 lagi terkorban

2,063 kes baru Covid-19 direkodkan hari ini menjadikan jumlah keseluruhan sebanyak  4,487,482 kes.Sebanyak 2,618 pesakit turut dilaporkan sembuh, menjadikan jumlah keseluruhan kes sembuh sebanyak 4,422,615.Ketika ini, 29,229 kes aktif direkodkan, dengan 28,050 atau 96% daripadanya sedang menjalani kuarantin kendiri.Dalam pada itu, 19 (0.1%) kes kini berada di pusat kuarantin sementara 1,124 (3.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 36 kes dan 20 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 58.4% dengan kes Covid-19 merangkumi 6.5%.Lima lagi korban dilaporkan menjadikan kes keseluruhan kematian adalah sebanyak 35,638 orang.


Sekatan perjalanan terhadap 8 negara Afrika ditarik semula

Menteri Kesihatan Khairy Jamaluddin hari ini mengumumkan penarikan semula sekatan perjalanan terhadap lapan negara di selatan Afrika yang merupakan lokasi awal varian Omicron dikesan, mengatakan wabak itu sudah merebak ke banyak negara lain.Lapan negara tersebut termasuk Afrika Selatan, Zimbabwe, Mozambique dan Malawi, kekal dalam senarai negara yang berisiko tinggi, dengan pelawat dari negara-negara itu akan dikenakan sekatan tambahan ketika ketibaan mereka, kata Khairy.Ini bermakna, negara berisiko tinggi kini yang disenaraikan kementerian kesihatan (KKM) ditambah kepada 18 negara termasuk United Kingdom, Amerika Syarikat, Arab Saudi, Norway, Perancis, Denmark, India, Kanada, Nigeria.“Pengembara yang kembali dari negara-negara tersebut akan dipakaikan peranti digital untuk memastikan mereka patuh kepada arahan kuarantin,” katanya menerusi sidang media secara hibrid hari ini.Mengulas lanjut, Khairy berkata, KKM akan turut memaklumkan bahawa rakyat Malaysia yang ingin ke Arab Saudi bagi menunaikan umrah perlu mendapatkan dos penggalak sebelum pergi ke tanah suci itu.“Selain daripada diberi peranti digital apabila pulang, mereka juga digalakkan melaksanakan ujian kendiri setiap hari selama tempoh kuarantin.”“Kebanyakan kes yang kami terima menunjukkan mereka negatif ketika melakukan ujian semasa pra pelepasan dan ketibaan, namun kemudian positif pada hari kelima. Ini bermaksud mereka dijangkiti tetapi tidak dapat dikesan,” ujarnya.Dalam pada itu, Khairy turut menyarankan supaya orang ramai menangguhkan perjalanan ke 18 negara berisiko tinggi tersebut sehingga situasi semakin stabil.Mengulas mengenai perkembangan varian Omicron di Malaysia, Khairy berkata, Institut Penyelidikan Perubatan telah menjalankan ujian PCR Genotyping Assay terhadap 366 sampel kes positif Covid-19 daripada pengembara bagi tempoh 21 Disember hingga 25 Disember.Daripada jumlah itu, katanya, sebanyak 306 telah menunjukkan berkemungkinan varian Omicron.“Kini KKM sedang menunggu keputusan jujukan penuh.“Apabila sudah selesai, kami akan umumkan jumlah yang sah jangkitan Omicron dan kami akan sediakan butiran mengenai dari meana negara yang mereka kembara,” jelasnya.


Kerajaan Melaka bakal tumbang selepas 4 Adun tarik sokongan

Kerajaan negeri Melaka berkemungkinan tumbang apabila spekulasi perubahan sokongan kepada Ketua Menteri, Sulaiman Md Ali oleh empat ahli Dewan Undangan Negeri (Adun) terjawab hari ini.Diketuai bekas ketua menteri yang juga Adun Sungai Udang, Idris Haron, tiga lagi Adun ialah Adun Pantai Kundur, Nor Azman Hassan, Adun Pengkalan Batu, Norhizam Hassan Baktee dan Adun Telok Mas, Noor Effandi Ahmad.“Saya Idris Haron, Adun Sungai Udang, bersama Pangkalan Batu, Teluk Emas, dan Pantai Kundur, mengumumkan kami hilang kepercayaan kepada ketua menteri Melaka dan seluruh barisan kepimpinan kerajaan.“Kami berempat menyerahkan surat ketidakpercayaan kepada pejabat ketua menteri,” katanya pada sidang media hari ini.Idris terdahulu menafikan kepada MalaysiaNow mengenai khabar angin lompat parti atau tarik sokongan.“Kami pun letak jawatan (sebagai exco) bermakna kerajaan sudah tak ada,” tambahnya.Ditanya mengenai sebab menarik sokongan, Idris berkata keputusan kerajaan yang disifatkan sebagai “flip-flop” menjadi punca tindakan empat Adun itu.Idris berkata, beliau dan Azman bersedia berhadapan tindakan disiplin daripada Umno atas tindakan menarik sokongan.Katanya, kerjasama keempat-empat Adun itu membentuk kerajaan negeri baru bersama Pakatan Harapan (PH) bergantung kepada kesediaan gabungan itu sendiri.Dalam pada itu, Pengerusi PH Melaka Adly Zahari berkata 11 Adun gabungan itu bersama empat Adun bebas mahu mengadakan pertemuan dengan TYT Mohd Ali Rustam bagi membincangkan tentang usaha yang boleh diambil untuk mengembalikan kestabilan politik negeri dan kesinambungan pentadbiran kerajaan.Ini merupakan kali kedua kerajaan negeri Melaka tumbang dalam satu penggal.Terdahulu, kerajaan negeri Melaka pimpinan Adly tumbang pada 2020 selepas pembentukan kerajaan Perikatan Nasional di peringkat pusat.


Sultan Selangor dukacita, teliti nama guru Kafa, pegawai masjid enggan divaksinasi

Sultan Selangor Sultan Sharafuddin Idris Shah akan meneliti nama-nama guru Kelas Al-Quran dan Fardu Ain (Kafa), ahli jawatankuasa masjid dan jurunikah yang tidak mahu divaksin dan menentukan tindakan yang bakal diambil terhadap mereka.Menerusi hantaran yang dimuat naik dalam Facebook Selangor Royal Office, Sultan Selangor menzahirkan rasa dukacita dan amat kecewa apabila diberitahu hanya 203 daripada 873 guru Kafa, ahli jawatankuasa masjid dan jurunikah di Selangor menghadiri sesi program vaksinasi khas Covid-19 Frontliner Jais, yang dianjurkan Jabatan Agama Islam Selangor (Jais) semalam.“Lebih mendukacitakan baginda, daripada 203 orang yang hadir, 96 daripada mereka menolak untuk divaksin.“Titah baginda apa yang berlaku ini amat mengecewakan kerana kedegilan individu-individu tertentu ini akan hanya menyusahkan urusan sekalian rakyat jelata terutamanya murid-murid yang akan meneruskan pembelajaran Kafa,” menurut kenyataan itu.Sultan Selangor bertitah pelbagai inisiatif dan cara dilakukan dengan kerjasama Jais dan Jabatan Kesihatan Selangor, termasuk memperluas dan mempermudah pemberian suntikan vaksin Covid-19 kepada petugas masjid dan pejabat agama demi kesejahteraan dan membolehkan umat Islam kembali menunaikan ibadah dan melakukan aktiviti keagamaan seperti biasa.


PN serah lebih dari 112 SD untuk sokong Muhyiddin sebagai PM

Perikatan Nasional (PN) mengemukakan akuan berkanun (SD) daripada ahli Parlimen untuk menunjukkan bahawa gabungan itu telah mencapai majoriti yang diperlukan untuk menyokong Muhyiddin Yassin sebagai perdana menteri baru.
“Jumlah surat akuan yang dihantar adalah melebihi 112, iaitu jumlah kepercayaan majoriti ahli Dewan Rakyat yang diperlukan untuk pelantikan perdana menteri di bawah Perkara 43 Perlembagaan Persekutuan,” kata Setiausaha Agung PN Hamzah Zainuddin.
Kenyataan itu dibuat menjelang waktu akhir 2.00 petang yang ditetapkan oleh Istana Negara semalam, yang kini dilanjutkan 24 jam berikutan permintaan Pengerusi Barisan Nasional Ahmad Zahid Hamidi.
Zahid dan sekumpulan pemimpin Umno hari ini mengadakan perbincangan dengan pemimpin PH yang diketuai oleh Anwar Ibrahim, ketika mereka meningkatkan usaha untuk mendapatkan lebih ramai sokongan ahli Parlimen.
Dalam pada itu, Presiden PAS Abdul Hadi Awang memberitahu PN menerima sokongan ahli Parlimen yang mencukupi untuk membentuk kerajaan baru.
Tambahnya, gabungan itu sedang menunggu jemputan oleh Istana Negara untuk menghadap Yang di-Pertuan Agong Sultan Abdullah Sultan Ahmad Shah bagi melantik perdana menteri baru.
"Kita dah cukup. Lebih daripada cukup," katanya kepada wartawan ketika keluar dari kediaman Pengerusi PN Muhyiddin Yassin di Bukit Damansara hari ini.
Semalam, Gabungan Parti Sarawak berikrar 22 ahli Parlimennya menyokong PN, bersama enam ahli Parlimen lain dari Gabungan Rakyat Sabah (GRS) dan ahli Parlimen Barisan Nasional.
Bagaimanapun, Zahid menafikan BN memberikan sokongan kepada Muhyiddin, dan memberi amaran kepada ahli Parlimen bahawa mereka boleh kehilangan kerusi jika tidak mengikut arahan parti.
Zahid berdepan tekanan hebat selepas BN mengalami kekalahan teruk dalam pilihan raya umum Sabtu lalu, di mana beberapa pemimpin Umno meletakkan jawatan mereka dan menggesa beliau melakukan perkara yang sama.


Pusat beli-belah bertukar sepi, siapa bertanggungjawab?

Beberapa pusat membeli-belah di ibu kota dilihat berisiko menutup operasi sepenuhnya dengan hampir semua unit-unit komersial tidak lagi menjalankan perniagaan masing-masing, satu keadaan yang menyebabkan tiada lagi lawatan pengunjung dan pembeli.Fenomena ini tidak asing lagi selepas pandemik Covid-19 yang melanda sejak penghujung tahun 2019 hingga Malaysia mengumumkan negara sudah memasuki fasa peralihan endemik pada 1 April lalu.Sektor ekonomi yang tergugat dengan banyak sekatan berlaku, menyerlahkan lagi pergelutan yang dihadapi oleh pemilik dan usahawan di dalam bangunan pusat membeli-belah.Tinjauan MalaysiaNow ke sebuah pusat membeli-belah tersohor di Ampang, Selangor mendapati kompleks tiga tingkat tersebut, tidak ubah seperti “hidup segan mati tidak mahu.”Hampir 90% unit-unit kedai tidak beroperasi dan beberapa unit kedai menjalankan perniagaan rumah urut tradisional.Galaxy Ampang Mall di Taman Dagang pernah menjadi kemegahan penduduk setempat kerana menawarkan pelbagai perkhidmatan termasuk hiburan seperti pusat karaoke keluarga, panggung wayang dan butik-butik berjenama untuk pembeli serta lambakan restoran dan medan selera yang memiliki keunikan sendiri.Galaxy Ampang Mall yang pernah meriah dengan pengunjung kini sepi.Keadaan ini menyebabkan Galaxy Ampang Mall pernah menguasai pelanggan tetapnya sendiri yang gemar berkunjung.Pada suatu ketika, pusat membeli-belah ini dipenuhi dengan penduduk yang menetap di sekitar dan menjadi lokasi utama pengunjung untuk menghabiskan masa bersama pasangan, rakan-rakan dan keluarga.Tidak cukup berinteraksi secara fizikal, perniagaan di pusat membeli belah in turut aktif di media sosial apabila satu kumpulan komuniti dicipta di Facebook bertujuan untuk mempromosi, membuat hebahan majlis dan soal jawab antara pihak penjual dan pembeli.Bagaimanapun, komuniti itu dilihat aktif hanya sehingga pertengahan tahun 2019.Selepas itu, tiada lagi kelihatan siaran-siaran yang meriah seperti sebelumnya kecuali beberapa pautan yang tidak berkaitan dikongsikan oleh ahli kumpulan.Seorang pemilik dan pengusaha salon, mahu dikenali sebagai Casey berkata, perniagaannya di situ pernah meraih pendapatan sehingga RM40,000 sebulan dengan kehadiran pelanggan yang bertali arus hampir setiap hari dan hujung minggu.“Sekarang, saya tak boleh buat apa-apa. Pengurusan juga tidak membantu. Saya terpaksa melabur di tempat baru.“Pengubahsuaian, kos masuk bangunan dan deposit semuanya tinggi dan saya terpaksa tanggung untuk cari rezeki,” katanya kepada MalaysiaNow.Kesan digitalisasiTidak dinafikan, pusat membeli-belah dan bazar jalanan berdepan pergelutan untuk bertahan sebelum era pandemik disebabkan beberapa faktor seperti peralihan pengguna kepada membeli-belah secara dalam talian selain tabiat pengguna yang lebih mesra ke arah digitalisasi.Dalam pada itu, semakin ramai orang muda tidak memilih menonton wayang sebaliknya melanggan khidmat wayang digital seperti Netflix.Seorang wanita berjalan melalui ruang legar yang sepi di Galaxy Ampang Mall.Pengerusi Persatuan Usahawan dan Peniaga Pusat Beli Belah Selangor V Ravindran berkata beberapa beberapa permasalahan yang timbul sehingga menyebabkan beberapa pusat membeli-belah bergelut untuk terus hidup dalam keadaan ekonomi semasa yang kian mencabar.Katanya, banyak syarikat dan pemilik perniagaan sudah mula mengarahkan pekerja untuk memberi tumpuan kepada perniagaan secara dalam talian, di mana keadaan ini tidak lagi memerlukan peniaga berada di dalam unit-unit komersial.Malah, ramai juga pekerja yang ditamatkan perkhidmatan kerana menjimatkan kos operasi.“Kedua, paling penting. Pengurusan bangunan kompleks itu sendiri yang gagal untuk menarik pelanggan. Gagal juga untuk membuat pembaharuan. Mereka tidak mengubah pendekatan sedangkan banyak perubahan berlaku selepas pandemik melanda.“Cara pemikiran dan tabiat pelanggan dan berubah, seharusnya mereka ini perlu dapatkan pandangan pakar bagaimana untuk tarik kembali pelanggan. Mungkin tingkatkan promosi dan sebagainya,” katanya kepada MalaysiaNow.Pusat beli-belah masih dibuka, namun premis di ruang legar kelihatan sepi tanpa pengunjung.Menurut Ravindran, pemerhatian persatuan itu mendapati lebih 30% peniaga di pusat membeli-belah di Selangor sudah gulung tikar sejak dua tahun lalu dan trend penutupan operasi dijangka terus meningkat sekiranya tiada tindakan lanjut dijalankan oleh pihak pengurusan.Tambahnya, satu permasalahan ketara yang boleh dilihat adalah para pemilik kedai dan penyewa tidak diwakili dan mendapat pembelaan sewajarnya terhadap nasib-nasib yang menimpa mereka.Hal ini, katanya kerana banyak keputusan dibuat oleh pemilik bangunan pusat membeli-belah tanpa mengambil kira dan berpihak kepada para pemilik dan penyewa yang menjalankan perniagaan.“Cadangan utama di pihak kita, mereka ini perlu diwakili. Selepas itu, perlu duduk di meja rundingan antara usahawan, pihak pengurusan, wakil kerajaan negeri, kerajaan dan pemain industri tentang apakah cara untuk menaik taraf perkhidmatan. Macam mana nak tarik lebih banyak pelanggan“Kami sendiri bersedia untuk memberikan pandangan dan pertolongan dari segi promosi, buat majlis dan pelbagai lagi. Semua ini ada jalan penyelesaiannya.”Di negara luar seperti United Kingdom, beberapa bandar utama menjalankan polisi baru untuk mengisi kekosongan  bangunan pusat membeli belah yang terbiar dan hampir lumpuh operasi sepenuhnya.Antaranya, mengubah suai kompleks beli belah kepada kubikel pejabat ataupun unit bilik untuk disewa sebagai kediaman pelajar dan golongan muda.Penganalisis dan institusi pemikir berpandangan, meninggalkan bangunan sepi tanpa mengunjung menelan perbelanjaan yang tinggi untuk penyelenggaraan.Langkah utama untuk mengatasi adalah dengan menjadikan pusat membeli-belah bertukar wajah baru dan menyasar penyewa baru.MalaysiaNow sedang mendapatkan ulasan pihak pengurusan Galaxy Ampang Mall tetapi masih belum berjaya.Cuba bertahanSementara itu, sebuah pusat membeli-belah di Petaling Jaya, Selangor jelas menunjukkan ia sedang bertahan selepas dihimpit dengan cabaran ekonomi sejak dua tahun kebelakangan ini.Centrepoint Bandar Utama pernah menjadi satu lokasi kegemaran penduduk setempat sebagai tempat tumpuan utama setiap kali waktu makan tengah hari, petang dan malam.Suasana premis yang ditutup di Galaxy Ampang Mall.Kewujudan kedai kopi, kafe eksklusif dan restoran pelbagai cita rasa menjadikan ia satu lokasi paling sesak di kawasan tersebut.Namun kini, bilangan pengunjung dalam satu masa hanya boleh dikira dengan jari meskipun pada waktu sibuk.Tinjauan MalaysiaNow di pusat membeli belah itu mendapati beberapa unit kedai masih dibuka tetapi lengang tanpa pengunjung.Situasi ini menandakan aliran pengunjung yang tidak aktif, satu keadaan yang ironi di mana beberapa pusat membeli-belah lain di ibu kota sedang bersesak dengan pengunjung membuat persiapan hari raya.Namun, keadaan yang sama tidak berlaku di sini.Seorang suri rumah yang membeli belah barangan dapur, Jasmindeer Kaur berkata, beliau amat maklum tentang perubahan bangunan itu kerana ia menyimpan terlalu banyak memori untuknya dan anak-anak.Ini memandangkan ia pernah menjadi lokasi wajib untuknya dan keluarga di setiap hujung minggu untuk membeli buku dan makan bersama.Malah, anak-anaknya juga gemar berjumpa rakan-rakan sekolah di situ.Kini, semuanya hanya tinggal kenangan.Kata suri surah berusia 51 tahun itu, anak-anaknya juga tidak lagi menyebut nama pusat membeli-belah itu setiap kali mengajaknya keluar bersiar-siar.“Mujur lah ada tempat beli barang dapur macam Jaya Grocer ini, senang saya nak dapatkan keperluan masakan yang dekat dengan rumah tanpa perlu memandu.“Apa-apa pun, ia masih boleh dikunjungi kerana banyak kenangan sentimental kepada saya dan mendiang suami.“Ini tempat kami sekeluarga habiskan banyak masa bersama,” ketika ditemui MalaysiaNow.


Rundingan Jho Low dengan kerajaan gagal, Apandi terlibat

Ahli perniagaan dalam buruan Low Taek Jho menghubungi kerajaan Malaysia sejak beberapa minggu lalu dalam usahanya berunding bagi membolehkan beliau pergi ke AS untuk menyelesaikan kes berkaitan skandal 1MDB, MalaysiaNow kini boleh mendedahkan.
Difahamkan, perbincangan mengenai perkara itu turut dihadiri bekas peguam negara, Mohamed Apandi Ali.
Bagaimanapun MalaysiaNow tidak dapat mengesahkan apakah peranan Apandi yang hadir dalam sesi rundingan tersebut di mana peguam Low dari firma Kobre & Kim turut berada di situ.
Ketika ditanya mengenai peranannya, Apandi enggan mendedahkan butiran perbincangan.
"Maaf. Maklumat itu adalah sulit," kata Apandi kepada MalaysiaNow.
Apandi merupakan peguam negara sewaktu pendedahan skandal 1MDB berada di kemuncak ketika pentadbiran Najib Razak.
Ketika beliau masih berkhidmat sebagai peguam negara, Apandi menarik perhatian ramai selepas membersihkan Najib daripada sebarang salah laku dalam skandal 1MDB.
Baru-baru ini, beliau berkata keputusan kontroversi itu diambil kerana saksi utama termasuk Low atau lebih dikenali sebagai Jho Low melarikan diri.
Dalam pada itu, MalaysiaNow difahamkan Low juga sedang mendapatkan bantuan dari Malaysia dalam usaha menarik balik notis merah yang dikeluarkan Interpol terhadapnya.
Notis merah itu menghalangnya daripada pergi ke AS selepas mencapai penyelesaian dengan Jabatan Kehakiman (DoJ) yang menuduhnya mencuri berbilion dolar dana 1MDB.
"Beliau sedang mendapatkan bantuan kerajaan berkait pasport Malaysianya.
“Beliau buat permohonan tetapi gagal memenuhi syarat yang kami tetapkan, yang turut menetapkan supaya wang 1MDB dipulangkan,” kata sumber rapat dengan rundingan yang diadakan dengan peringkat tinggi pihak berkuasa yang terlibat dalam kes 1MDB.
Low dianggap sebagai lelaki yang memainkan peranan penting dalam skandal 1MDB, di mana DoJ menamakan beliau sebagai dalang penyelewengan dana sebanyak AS$4.5 bilion dari 1MDB dalam akaun peribadinya.
Keberadaannya sebagai orang dalam buruan tidak pernah dipastikan, namun waran tangkap dikeluarkan oleh Suruhanjaya Pencegahan Rasuah Malaysia.
Badan anti rasuah itu turut memaklumkan kepada Interpol sebagai amaran terhadap statusnya dan dua lagi individu.
Percubaan Jho Low kali ini bukan kali pertama dalam usahanya mendekati pihak berkuasa di Malaysia, di mana beliau didakwa di mahkamah tanpa kehadirannya berhubung konspirasi jenayah bersama Najib dalam skandal 1MDB.
Dua tahun lalu, agensi berita Al-Jazeera mendedahkan perbualan telefon yang menunjukkan bagaimana Low terdesak untuk berunding dengan pihak berkuasa Malaysia tanpa menunjukkan sebarang penyesalan atas setiap tindakannya.


KKM, MKN sediakan SOP khas bagi sidang Parlimen

Parlimen Malaysia dengan kerjasama kementerian kesihatan (KKM) dan Majlis Keselamatan Negara (MKN) telah menyediakan beberapa prosedur operasi standard (SOP) khas bagi memastikan kelancaran perjalanan sesi Mesyuarat Pertama Penggal Keempat Parlimen Ke-14 yang bermula hari ini, selain mengurangkan risiko penularan jangkitan Covid-19.Ketua Pengarah Kesihatan Dr Noor Hisham Abdullah berkata antara SOP yang perlu dipatuhi semua individu yang akan memasuki Bangunan Parlimen adalah mereka yang telah menerima vaksinasi lengkap dan melebihi 14 hari dari tarikh dos terakhir, menjalani ujian saringan Covid-19 secara Tindak Balas Berantai Polimerase (RT-PCR)  dalam masa tiga hari sebelum memasuki bangunan itu (kali pertama sahaja).“Selain itu, sepanjang tempoh persidangan Parlimen berlangsung, semua hadirin yang hadir ke Bangunan Parlimen perlu menjalani ujian kendiri pengesanan jangkitan Covid-19 seperti yang ditetapkan oleh pihak Parlimen,” katanya dalam satu kenyataan hari ini.Beliau berkata KKM turut menasihatkan agar semua individu yang akan hadir ke Parlimen dikehendaki untuk mematuhi SOP dan peraturan-peraturan sedia ada bagi memastikan mesyuarat dapat berjalan lancar, selamat serta penularan Covid-19 dapat dicegah di kawasan Parlimen.Sementara itu beliau berkata seramai 26 daripada 1,801 individu yang menjalankan ujian saringan Covid-19 di Bangunan Parlimen pada 10 dan 11 September, dikenal pasti positif Covid-19 dan  kes yang dilaporkan itu merupakan hasil ujian RT-PCR yang melibatkan seorang senator dan 25 kakitangan parlimen.Beliau berkata selain daripada itu, terdapat juga dua ahli Parlimen dikenal pasti positif Covid-19 hasil saringan di luar bangunan itu dalam tempoh sama.“Hasil siasatan awal mendapati kesemua individu positif telah lengkap vaksinasi dan 15 daripada mereka adalah kes disahkan Covid-19 sebelum ini iaitu di antara 27 Mei 2021 hingga 1 September 2021, manakala 13 individu pula baharu sahaja dikesan positif buat pertama kali semasa saringan 10 sehingga 11 September 2021.“Dua kes mempunyai kadar kebolehjangkitan yang tinggi dengan nilai CT atau nilai kitaran ambang RT-PCR di antara 17.57 sehingga 20.58, dan 26 kes dengan nilai CT di antara 21.95 sehingga 38.23,” katanya.Mengulas lanjut, Dr Noor Hisham berkata ujian PCR “genotyping assay” yang dijalankan mendapati 18 sampel berkemungkinan besar adalah Varian Delta dan satu berkemungkinan besar adalah varian Beta.Katanya, bagi mengesahkan jenis varian ini, Makmal Kesihatan Awam Kebangsaan (MKAK) telah mula menjalankan penjujukan seluruh genom Covid-19.Dalam pada itu, beliau berkata antara langkah yang diambil bagi mengekang penularan virus itu di Bangunan Parlimen ialah individu yang kali pertama disahkan positif ini (13 kes) tidak dibenarkan hadir ke sidang parlimen.“Mereka telah diasingkan dan diberi perintah pengawasan dan pemerhatian di rumah (HSO). Siasatan dan penilaian risiko masih dijalankan untuk menentukan kaitan epidemiologi di antara satu sama lain serta mengenal pasti kontak rapat,” katanya.Dr Noor Hisham turut memaklumkan bahawa individu yang pernah disahkan Covid-19 sebelum ini (15 kes), akan disiasat semula untuk menilai tahap kesihatan dan jangkitan semasa supaya tindakan lanjut dapat diambil.“Tindakan ini penting bagi mengenal pasti dengan lebih lanjut status jangkitan mereka memandangkan terdapat di kalangan mereka yang masih mempunyai gejala ringan. Buat masa ini, mereka juga tidak dibenarkan hadir ke sidang Parlimen sehingga diberi keputusan akhir penilaian kementerian kesihatan Malaysia,” katanya.


PN tarik undi Melayu BN, kata penganalisis

Parti politik perlu mengambil kira peralihan generasi dalam corak pengundian menjelang pilihan raya umum (PRU) akan datang, kata pakar memetik beberapa perubahan dalam landskap politik negara ketika perbincangan terus hangat mengenainya.Ibrahim Suffian dari Merdeka Centre berkata peralihan seperti itu dapat dilihat pada pilihan raya negeri (PRN) di Johor baru-baru ini, di mana lebih ramai pengundi muda Melayu menyokong Perikatan Nasional (PN) berbanding Barisan Nasional (BN) sementara kedudukan Pakatan Harapan (PH) ketinggalan jauh di belakang.“Corak pengundian generasi dan politik identiti masih memainkan peranan.“PN muncul sebagai alternatif kepada BN bagi pengundi Melayu, khususnya golongan muda,” katanya semasa webinar anjuran Institut Masa Depan Malaysia hari ini.Pada PRN Johor 12 Mac lalu, BN kehilangan kira-kira 8% undi Melayu. Ketika PRN Melaka pada November tahun lepas, gabungan itu menyaksikan penurunan sokongan Melayu sebanyak 1% sementara PH kehilangan kira-kira 55%.Dalam pada itu, Hamidin Abd Hamid dari Ilham Centre pula berkata, jika dilihat dari segi corak pengundian di Johor, peranan pengundi baru terlalu dititikberatkan.“Bergantung kepada kawasan, di kawasan bandar dan separa bandar, belia sangat bebas dalam undi mereka,” katanya.“Di kawasan bandar, kita perhatikan pengundi muda banyak dipengaruhi rakan sebaya dan keluarga dari segi corak pengundian.“Namun persoalan besarnya, ialah apakah mereka akan keluar mengundi,” katanya merujuk kadar peratusan keluar mengundi yang rendah dalam kalangan pengundi muda di Johor.Beliau turut berkata perkara ini akan membimbangkan BN kerana sekitar 50% pengundi pada PRU akan datang terdiri daripada mereka yang berusia di bawah 39 tahun.“Kebanyakan mereka dalam kumpulan umur ini mengundi PH pada PRU lalu tidak kembali mengundi BN. Mereka undi PN,” tambahnya.“Dalam erti kata lain, undi BN sangat berkurangan dari sudut itu.”PRN Johor menyaksikan pengundi seawal 18 tahun turut turun mengundi bagi kali pertama selepas rang undang-undang (RUU) Undi 18 berkuat kuasa selepas diluluskan sebulat suara antara kerajaan dan pembangkang di Dewan Rakyat.Penganalisis politik Bridgette Welsh berkata walaupun pengundi dalam kumpulan usia 18-21 tahun berpecah, golongan itu boleh menjadi kuasa transformatif bagi melakukan perubahan.Pada PRN Johor, 38% undi daripada golongan itu diberi kepada BN, sementara 26% kepada PN dan 33% lagi kepada PH dan Muda.“Kekuatan PN, khususnya Bersatu, datang daripada sokongan orang muda – bukan Gen Z, tetapi golongan milenium,” katanya.“Kita perlu mula beralih daripada hanya melihat rakyat Malaysia berdasarkan etnik, kepada melihat pengundian mengikut generasi, pengundian mengikut kelas, jantina dan isu serantau.”Malahan, katanya, mereka yang berusia 50-an, iaitu kumpulan umur yang dikaitkan dengan gerakan reformasi pada 1998 kini tidak lagi memandang PH dengan cara yang sama.Berdasarkan corak pengundian yang ditunjukkan dalam beberapa PRN yang diadakan sebelum ini, beliau mengatakan dari segi kumpulan umur pengundi, BN dijangka memenangi 134 kerusi, sementara PH 50 dan PN sebanyak 37 kerusi.Bagaimanapun, beliau mengingatkan supaya tidak menggunakan parameter yang ditunjukkan pada PRN bagi meramal keputusan PRU akan datang.“Salah satu perkara yang agak menarik ialah walaupun angka menunjukkan Umno adalah pilihan utama, namun pada masa yang sama bahagian undi mereka tidak ada.”Dalam pada itu, katanya lagi, PH pula perlu menyelesaikan banyak perkara bagi mengatasi kelemahan yang ia tunjukkan ketika menghadapi PRN baru-baru ini, khususnya dari segi kepimpinan.


Tarikh akhir kemuka Borang Nyata cukai perniagaan pada 30 Jun dan 15 Julai

Tarikh akhir bagi mengemukakan Borang Nyata (BN) Tahun Taksiran 2022 (TT 2022) bagi pembayar cukai yang menjalankan perniagaan adalah pada 30 Jun secara manual dan 15 Julai bagi e-Filing.
Lembaga Hasil Dalam Negeri (LHDN) dalam kenyataan hari ini memaklumkan ia meliputi pembayar cukai perniagaan kategori individu pemastautin (B) dan perkongsian (P).
“Pembayar cukai boleh merujuk kepada Program Memfail BN bagi tahun 2023 yang boleh diakses dan dimuat turun menerusi pautan https://www.hasil.gov.my/media/lq5fu3zd/20230324-program-memfailborang-nyata-bn-bagi-tahun-2023.pdf atau https://www.hasil.gov.my/media/wm2oviph/20230324-return-form-filingprogramme-for-the-year-2023.pdf,” menurut kenyataan itu.
LHDN turut menyarankan pembayar cukai mengemukakan BN dan membayar baki cukai pendapatan mereka dalam tempoh yang ditetapkan bagi mengelakkan sebarang penalti dan kenaikan cukai dikenakan.
Menurut kenyataan itu, pembayar cukai juga dinasihatkan mengisi maklumat diri dan perbankan yang tepat serta terkini bagi membantu kelancaran proses bayaran balik cukai.
“Sebarang pertanyaan serta maklum balas berkaitan boleh dimajukan kepada kami (LHDN) melalui Hasil Care Line di talian 03-8911 1000/03-8911 1100 (Luar Negara), Hasil Live Chat dan borang maklum balas menerusi portal rasmi Hasil di pautan pantas https://maklumbalaspelanggan.hasil.gov.my/Public/,” menurut kenyataan itu.


Dari budaya saingan ke sukan ekstrem: Sarawak jenamakan semula papan selaju

Di Pusat Sivik Kuching, kelihatan Arif Taqif menuju ke taman papan selaju dengan menggalas beg berisi buku nota, pen, dan klip kertas.Dia kelihatan seperti seorang murid yang sudah bersedia untuk masuk ke kelas.Tetapi Arif baru sahaja mencecah lima tahun, dia sebetulnya hendak ke kelas yang dianjurkan Kuching School of Skateboarding.Di banyak tempat, aktiviti bermain papan selaju dianggap sebagai satu budaya saingan, ia sering dikaitkan dengan jiwa memberontak dan enggan patuh kepada peraturan.Namun, Denny Zulfikar yang merupakan pengasas Kuching School of Skateboarding berhasrat untuk mengubah persepsi umum terhadap sukan itu daripada terus dilihat sebagai aktiviti penentangan kepada satu sukan ekstrem yang berpotensi besar.Denny Sulfikar memerhatikan pelajar Kuching School of Skateboarding mengimbang papan selaju mereka.Denny mengasaskan sekolah uniknya itu pada 2016, sejak ditubuhkan, dia berjaya mengajar selok-belok dan teknik sukan papan selaju kepada ratusan pelajar termasuk kanak-kanak seawal usia Arif sehingga orang dewasa.Di bawah program tiga bulan yang disertai Arif, kanak-kanak sehingga umur 12 tahun berkumpul setiap hujung minggu di taman papan selaju.Jika mereka tidak melakukan aktiviti fizikal, mereka mengambil bahagian dalam aktiviti lain seperti kelas reka bentuk.Mereka juga diperkenalkan kepada atlet profesional tempatan dalam sukan tersebut bagi penglibatan sivik dan memupuk kemahiran kepimpinan.Bagaimanapun, atlet papan selaju Sarawak Mohd Nur Firdaus Marzuki berkata kesedaran mengenai aktiviti bermain papan selaju sebagai sukan yang serius sebenarnya masih rendah.Seorang pelajar berlatih sambil diperhatikan Denny Zulfikar.Firdaus sendiri menolak tawaran mewakili Malaysia di Sukan Asia pada 2018 walaupun memenangi tempat pertama dalam pusingan kelayakan kerana diberitahu dia tidak akan menerima elaun.“Tidak banyak peluang komersial di Malaysia kerana industri sukan ini terlalu kecil,” katanya kepada MalaysiaNow.“Jika anda tonton perlawanan badminton, terdapat begitu banyak iklan. Tetapi hal ini anda tidak nampak di sini ketika menonton aktiviti papan selaju.”Menurutnya, keadaan berubah menjadi lebih baik ketika dipilih sebagai salah seorang daripada tujuh atlet papan selaju mewakili Malaysia di Sukan SEA Filipina pada 2019.“Itulah kali pertama kami dianggap sebagai atlet negara,” katanya.Di sana, pasukan negara memenangi pingat emas dan satu gangsa.Namun begitu, Firdaus mengakui Indonesia mempunyai pemain papan selaju terbaik di rantau ini, mengaitkannya dengan kemudahan yang terdapat di negara jiran itu.“Indonesia mempunyai taman papan selaju bertaraf antarabangsa untuk atlet berlatih,” katanya.Bagaimanapun, di Sarawak, para pemain dan atlet papan selaju menjangkakan perkembangan yang lebih baik bagi sukan itu dengan pembinaan Sibu Youth Space yang menempatkan taman papan selaju rasmi pertama di negeri ini.Terletak di tebing Sungai Rajang, taman itu dibuka kepada orang ramai pada November tahun lalu dan kini menarik ramai pengunjung terutama pemain papan selaju muda dan peminat sukan lasak dari sekitar Sarawak.Profesional sukan papan selaju menunjukkan cara-cara untuk melakukan satu ‘trick’ papan selaju kepada pelajar.Kedua-dua Denny dan Firdaus berharap taman itu akan menjadi permulaan dalam merancakkan pembangunan yang lebih baik bagi sukan itu di Sarawak sekali gus seluruh negara.“Untuk melatih bakat muda, kita perlu bina lebih banyak kemudahan yang sesuai,” kata Denny yang dilantik oleh Sarawak Sport Corporation sebagai jurulatih papan selaju rasmi negeri itu.“Jika kita benar-benar mahu melahirkan atlet papan selaju untuk menjadi wakil di Sukan Olimpik, kementerian sukan di peringkat negeri dan persekutuan harus beri tumpuan kepada usaha membangunkan pasukan kebangsaan untuk acara jalanan dan taman.”Kemudahan bertaraf sukan antarabangsa demikian tidak wujud ketika atlet seperti Firdaus berlatih ketika mewakili negara pada Sukan SEA.“Dia terpaksa berlatih sendiri, di tempat awam,” kata Denny.


Sorry.


36 kawasan terlibat PKPB di mukim Klang

Sebanyak 36 kawasan perumahan di mukim Klang terlibat dalam Perintah Kawalan Pergerakan Bersyarat (PKPB), yang akan mula dikuatkuasakan mulai tengah malam ini sehingga 23 Oktober depan.Menteri Besar Selangor Amirudin Shari berkata, kawasan berkenaan adalah Bandar Bukit Tinggi, Kampung Johan Setia, Kampung Bukit Naga, Kampung Perigi Nenas, Kampung Kuantan, Kampung Serdang, Bandar Puteri, Kampung Sungai Kandis, Taman Sri Andalas, Lorong Sungai Udang, Taman Suria, Mutiara Bukit Raja dan Bandar Klang.“Turut terlibat, Pangsapuri Bukit Kuda, Ken, Rimba Jimbaran, Pangsapuri Palm Garden, Taman Andalas Permai, Taman Desa Meru, Taman Seri Lembayung, Taman Gembira, Kampung Delek Kiri, Taman Kim Batu Belah dan Kampung Sungai Udang.“Taman Klang Perdana, Taman Bayu Perdana, Taman Klang Utama, Taman Sentosa, Taman Pendamar Indah, Jalan Dato Dagang, Taman Sejati, Jalan Haji Tarmizi, Taman Setia, Jalan Kebun, Taman Sri Muda, Jalan Muhibbah dan Taman Tenaga Bakti turut terlibat,” katanya dalam satu kenyataan hari ini.Amirudin berkata, semasa tempoh berkenaan restoran, kedai makan, gerai makan, kedai runcit, serbaneka serta warung, hanya dibenarkan beroperasi bermula pada pukul 6 pagi hingga 10.00 malam.“Pembelian makanan digalakkan menggunakan kaedah pandu lalu, penghantaran dan bungkus sahaja, makan di premis tidak dibenarkan, waktu operasi stesen minyak pula adalah antara pukul 6 pagi hingga pukul 11 malam,” katanya.Beliau berkata pasar borong hanya dibenarkan beroperasi pada pukul 4 pagi sehingga pukul 2 petang manakala pasar biasa mulai pukul 6 pagi sehingga pukul 2 petang, pasar tani dibenarkan beroperasi mulai pukul 6 pagi sehingga pukul 12 tengah hari dan pasar malam tidak dibenarkan dalam tempoh ini.“Waktu operasi klinik dan hospital kerajaan dan swasta dibenarkan secara 24 jam, manakala Farmasi dan kedai menjual ubat-ubatan beroperasi mulai pukul 8 pagi hingga pukul 11 malam, pengangkutan awam seperti bas, teksi serta e-hailing dibenarkan beroperasi bermula pukul 6 sehingga 12 tengah malam,” katanya.Beliau berkata adalah dinasihatkan hanya ketua keluarga sahaja yang keluar dari rumah, bagi tujuan mendapatkan bekalan keperluan dan individu yang berisiko tinggi tidak digalakkan keluar ke kawasan awam, terbuka dan sesak.Amirudin berkata, sektor pendidikan, aktiviti sukan dan rumah agama antaranya seperti masjid, surau, rumah ibadat bukan islam, institut pengajian tinggi awam dan swasta, institut latihan kemahiran, sekolah, tadika, taska, pusat tahfiz, pusat jagaan kanak-kanak, taman awam, pusat rekreasi adalah ditutup dan tidak dibenarkan selama tempoh berkenaan.“Sebarang perkembangan berdasarkan kes Covid-19 di daerah ini akan diteliti dari semasa ke semasa dan kerjasama utuh antara industri, komuniti dan kerajaan, amat perlu untuk kita memotong rangkaian jangkitan ataupun ‘melandaikan lengkongan virus ini,” katanya.


Saya bersih, kata Anwar

Perdana Menteri Anwar Ibrahim bersedia memberi kerjasama termasuk disiasat mana-mana pihak berkuasa sekiranya beliau didapati terlibat dalam kes rasuah.
Anwar berkata selama tujuh bulan diberikan amanah untuk mentadbir negara, tiada satu kepentingan pun diberikan kepada keluarganya.
“Kalau kata saya terlibat kes rasuah, gunakan wang mengayakan Wan Azizah, Nurul Izzah dan anak-anak. Itu boleh bawa (lapor kepada pihak berkuasa),” katanya ketika berucap pada Kenduri Qurban di Masjid Jamek An-Nur Guar Perahu, Seberang Perai Tengah, dekat Permatang Pauh.
Pada masa yang sama, Anwar juga mengulangi kenyataan bahawa beliau tidak pernah berdendam dengan sesiapa serta mengarahkan Suruhanjaya Pencegahan Rasuah Malaysia (SPRM) untuk menyiasat mana-mana individu yang terpalit dengan kes rasuah ketika ini.
“Sesiapa sahaja disiasat SPRM, itu kerja SPRM. Saya tidak arahkan kerana saya tidak mahu memfitnah.
“Saya sendiri melalui liku-liku hidup yang susah. Jadi apabila ada kuasa, takkan saya nak buat kerja sebegitu (politik dendam)…kalau lakukannya maknanya kita serupa sahaja (pimpinan dulu),” kata Anwar.
Perdana menteri menegaskan tidak akan bertolak ansur dengan mana-mana menteri serta timbalan menteri dalam kerajaan campuran mahupun bekas menteri sekiranya mereka terlibat dalam kes rasuah.
Menurutnya, dalam perkara itu semua badan penguat kuasa seperti SPRM, Lembaga Hasil Dalam Negeri, Bank Negara dan polis telah diarahkan menjalankan tanggungjawab dengan tegas dan berani dalam kes rasuah.
Anwar berkata komitmennya untuk membanteras amalan rasuah diterima baik dan tidak pernah dibantah oleh setiap parti dalam Kerajaan Perpaduan, ini termasuk segala perancangan untuk setiap pembangunan di negara ini.
“Dalam kerajaan ada Umno, Barisan Nasional, DAP, GRS (Gabungan Rakyat Sabah) dan GPS (Gabungan Parti Sarawak) belum pernah saya dapat sekalipun apa-apa bantahan daripada mereka, sama ada untuk pembangunan umat Islam, tata kelola dan banteras rasuah.
“Saya dengar bantahan dari luar sahaja…tidak hadapi masalah sebab kita melakukan perbincangan… Maka berilah peluang kita mentadbir negara ini kerana ia hampir rosak. Siapa jadi menteri dan semua kaya-raya itu, kena tukar,” kata Anwar.
Perdana menteri turut menegaskan akan terus mempertahankan prinsip membanteras rasuah serta penyelewengan walaupun menerima pelbagai ugutan.
“Macam-macam ugutan saya terima. "Geng kaya-raya berpakat…Penyakau besar bilion ringgit berpakat (ingin menjatuhkan beliau), tetapi saya lawan tetap lawan untuk mempertahankan prinsip ini,” katanya.
Sementara itu ketika ditemui pemberita, Anwar berkata kehadirannya ke Kenduri Qurban di Masjid Jamek An-Nur Guar Perahu sekadar lawatan untuk bermesra bersama penduduk setempat dan bukannya memperoleh keyakinan pengundi dalam Pilihan Raya Negeri (PRN) nanti.
“Tiada perkiraan mengenai matlamat (pilihan raya negeri). Tugas saya hanya untuk kembali ke sini kerana mereka begitu setia dan baik kepada saya selama ini,” katanya.
Terdahulu beliau turut menghadiri Kenduri Qurban anjuran pihak ahli jawatankuasa Masjid Jamek An-Nur Guar Perahu serta menunaikan solat Jumaat di masjid berkenaan.


Polis sahkan terima laporan dakwaan salah guna kuasa MB Selangor

Polis mengesahkan menerima laporan berhubung dakwaan pembabitan Menteri Besar Selangor Amirudin Shari dengan sebuah syarikat yang didakwa menerima projek bernilai RM700 juta secara rundingan terus daripada kerajaan negeri.
Ketua Polis Daerah Serdang ACP A. A Anbalagan berkata laporan polis itu dibuat di Balai Polis Kinrara pada 2 petang tadi.
“Ya saya sahkan kita ada menerima laporan polis berkaitan perkara berkenaan sebentar tadi,” katanya ketika dihubungi Bernama.
Laporan polis itu dibuat oleh Ketua Penerangan Perikatan Nasional Selangor, Mohd Shukor Mustaffa, katanya.
Semalam sebuah portal berita melaporkan Amirudin dan Exco Infrastruktur dan Pertanian Selangor Ir Izham Hashim didakwa mempunyai kepentingan dalam syarikat Landasan Lumayan Berjaya Sdn Bhd (LLSB) yang dianugerahkan projek pembersihan sungai dan pembangunan Sungai Klang sepanjang 56 kilometer, dari Mid Valley City di Kuala Lumpur ke Pelabuhan Klang, yang dikatakan menelan belanja RM700 juta.
Sementara itu, Pengarah Urusan LLSB Syaiful Azmen Nordin dalam kenyataan berkata syarikat itu merupakan sebuah anak syarikat milikan penuh Menteri Besar Selangor (Pemerbadanan) (MBI) dan telah dilantik oleh kerajaan negeri bagi merancang dan mengurus pelaksanaan projek berkenaan.
“Kedudukan Amirudin dan Izham adalah mewakili kepentingan kerajaan negeri agar projek ini dapat dilaksanakan secara telus, teratur dan menepati matlamat kerajaan negeri,” katanya.


Impian menjadi ahli muzik remaja tanpa kewarganegaraan

Eugene (bukan nama sebenar) berusia 17 tahun pada tahun ini.
Remaja lelaki itu akan berdepan dengan peperiksaan Sijil Pelajaran Malaysia (SPM) yang akan menentukan masa depannya.
Eugene dibesarkan oleh keluarga angkatnya.
Ibunya yang hanya mahu dikenali sebagai Puan Low (bukan nama sebenar) mengambilnya ketika bayi kerana ibu kandungnya tidak mampu membesarkan remaja tersebut.
Sejak itu, Eugene tidak pernah  bertemu dan mengenali ibu bapa kandungnya.
Sijil kelahiran pertamanya menunjukkan status warganegara, namun ketika dia berusia 12 tahun dan ingin memohon kad pengenalan, Jabatan Pendaftaran Negara (JPN) tidak mengeluarkannya.
Sebaliknya, statusnya sebagai pemohon ditukar kepada “belum ditentukan” kerana kekurangan maklumat lanjut mengenai ibu bapa kandungnya.
"Saya membayar levi untuknya bagi membolehkan Eugene memasuki sekolah kerajaan," tutur ibu angkatnya.
Menurut wanita itu, usaha untuk mendapatkan kerakyatan bagi anak angkatnya itu sudah pun dilakukan sejak 2019 namun masih tiada reaksi positif daripada pihak berkuasa.
"Anak angkat saya dibesarkan di Malaysia dan bertutur lancar dalam bahasa Melayu serta arif mengenai adat serta budaya di Malaysia."
Puan Low juga berdepan kesukaran membayar yuran persekolahan yang lebih mahal kerana status anaknya.
Ia bukanlah murah untuk wanita tersebut dan berdepan kesukaran sejak perceraiannya dengan bekas suami pada 2013.
Menurut Puan Low lagi, Eugene juga sudah perlu memasuki sekolah memandu untuk membolehkannya memandu kenderaan.
Tetapi itu juga tidak boleh dilakukannya kerana ketiadaan dokumen.
Selain cuba membidik nasib dalam bidang akademik, Eugene juga mempunyai minat yang mendalam terhadap muzik.
"Saya telah mengikuti pelajaran gitar akustik Gred 3 dan kini sedang mempelajari gitar elektrik Gred 5," kata Eugene yang ingin menjadi pemain gitar profesional.
Eugene juga lulus peperiksaan muzik dengan cemerlang pada tahun lalu dan aktif dengan satu band tempatan yang mana dia sering membuat persembahan bersama-sama ahli band yang lain.
Kehidupan dan pergerakan Eugene juga lebih terhad.
Jelasnya, ketika ahli keluarganya yang lain bercuti ke luar negara, dia hanya duduk di rumah berseorangan.
Eugene juga boleh dianggap sebagai pelajar yang mempunyai pelbagai bakat.
Dia menyertai pertandingan renang pada 2017 dan menyertai aneka kem dan program berkaitan mata pelajaran sains dan teknologi.
Bagi Puan Low, kebimbangan terbesarnya sekarang ialah masa depan anaknya yang semakin meningkat dewasa.
"Bagaimana saya boleh menghantarnya ke kolej?
“Dia ingin menyambung pelajaran di United Kingdom dalam bidang muzik," katanya.


Tidak mustahil PN kembali jadi kerajaan, kata penganalisis

Penganalisis berkata Perikatan Nasional (PN) mempunyai peluang untuk kembali berkuasa di peringkat persekutuan, walaupun gabungan yang memenangi jumlah kerusi kedua tertinggi pada pilihan raya umum baru-baru ini bertegas untuk menjadi pembangkang yang berwibawa.
Mereka memberitahu MalaysiaNow, usaha untuk mencapai hasrat itu tidaklah sukar seperti yang disangkakan kerana tiada parti politik atau mana-mana gabungan berjaya mendapatkan majoriti mudah pada Pilihan Raya Umum ke-15 (PRU15) lalu.
Kemelut politik yang menyebabkan Parlimen tergantung hanya selesai selepas hampir seminggu PRU15 selesai di mana Pengerusi Pakatan Harapan (PH) Anwar Ibrahim berjaya mendapat sokongan ahli Parlimen Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan Warisan.
Dalam sidang Dewan Rakyat baru-baru ini, Hamzah Zainuddin yang menjadi ketua pembangkang menyatakan PN bukan saja bersedia menjadi pembangkang yang berwibawa tetapi juga bersedia untuk mengambil alih kerajaan apabila tiba waktunya.
Penganalisis politik dari University of Tasmania Australia James Chin berkata, situasi ini juga tidak terhad kepada PN kerana mana-mana parti boleh jadi kerajaan asalkan berjaya memperoleh sokongan yang jumlahnya mencukupi 112 kerusi Parlimen.
"Isu utama ialah sama ada mereka mampu meraih sokongan di Parlimen, tidak begitu sangat sentuh mengenai keupayaan (mentadbir negara).
"Jika melihat kepada pelantikan menteri sebelum ini, ada sahaja yang tidak layak untuk memegang portfolio menteri," kata Chin tanpa menamakan menteri-menteri itu.
Sementara Felo Kanan Majlis Profesor Negara (MPN) Jeniri Amir berkata trend pembentukan kerajaan gabungan mungkin akan berterusan pada masa hadapan ekoran perubahan landskap politik negara.
Katanya, ini bermakna sukar untuk mana-mana gabungan tunggal termasuk PN membentuk kerajaan dengan keupayaan sendiri dan perlu sekurang-kurangnya mendapatkan sokongan daripada blok Sabah dan Sarawak yang kini tampil sebagai entiti bebas.
"Justeru, sekarang ini tak semestinya parti yang menang besar boleh bentuk kerajaan.
"Dalam erti kata lain, perlu mengambil kira situasi politik secara menyeluruh termasuk sokongan daripada parti kecil yang berjaya mendapatkan tempat di Parlimen," katanya kepada MalaysiaNow.
Keputusan PRU15 ini menyaksikan Pakatan Harapan (PH) mendapat 82 kerusi, diikuti dengan PN merekodkan peningkatan ketara kepada 74 kerusi manakala Barisan Nasional (BN) mencatatkan keputusan paling teruk dalam sejarah penubuhan gabungan itu apabila hanya mampu memperoleh 30 kerusi.
Sementara Gabungan Parti Sarawak (GPS) meraih 23 kerusi diikuti Gabungan Rakyat Sabah (GRS) mendapat enam kerusi manakala lain-lain parti dan bebas memperoleh tujuh kerusi.
Menurut Chin dan Jeniri, langkah seterusnya untuk PN kembali menawan Putrajaya ialah menerusi pencapaian pilihan raya yang bakal berlangsung di enam negeri tahun depan.
Namun begitu, Jeniri berkata, PN mampu mendapatkan sokongan yang lebih kukuh sekiranya bertindak sebagai pembangkang yang berwibawa di Dewan Rakyat buat masa  ini dan terus mengetengahkan isu yang dekat di hati pengundi Melayu.
"Tetapi ini bukan satu tugas yang mudah memandangkan BN dan PKR kini berada di pihak kerajaan yang memiliki segala sumber dan rangkaian untuk membantu rakyat," tambah Jeniri.
Bagaimanapun, Chin berkata, PN yang dilihat mensasarkan kejayaan di empat daripada enam negeri, mampu berbuat demikian sekiranya berjaya mengulangi "gelombang hijau" yang disaksikan pada PRU15.
Katanya, dua negeri yang mungkin dianggap susah bagi PN ialah Pulau Pinang dan Selangor manakala empat lagi negeri yang dilihat mampu ditawan ialah Kelantan, Terengganu, Kedah dan Negeri Sembilan.
"Jika gelombang hijau berulang, maka ini adalah satu masalah besar bagi PH," kata Chin.


Rosmah jadi kontak rapat, mahkamah tangguh bicara kes rasuah

Mahkamah Tinggi hari ini menangguhkan perbicaraan kes rasuah yang dihadapi Rosmah Mansor berhubung pembekalan projek solar hibrid kepada 369 sekolah di luar bandar di Sarawak berikutan status MySejahtera menunjukkan beliau kontak rapat kes Covid -19.Hakim Mohamed Zaini Mazlan turut melapangkan perbicaraan yang dijadualkan esok, selepas peguam Jagjit Singh memberitahu mahkamah bahawa status MySejahtera anak guamnya itu berwarna jingga.“Anak guam saya hadir hari ini dan kami menyuruh beliau tunggu di dalam kereta sama ada Yang Arif mahu meneruskan prosiding atau melapangkan perbicaraan. Status MySejahtera suami beliau (Najib Razak) adalah merah,” kata peguam itu.Ketika ditanya Mohamed Zaini sama ada Najib positif Covid-19, Jagjit menjawab: “Saya tidak pasti, tetapi saya dimaklumkan status (MySejahtera) beliau berwarna merah.”Zaini berkata warna merah bermakna individu terlibat didapati positif Covid-19, namun peguam menjawab beliau tidak pasti.Zaini turut berkata prosedur operasi standard (SOP) kompleks mahkamah itu hanya individu mempunyai paparan status MySejahtera berwarna biru boleh dibenarkan masuk ke bangunan berkenaan manakala individu yang menjadi kontak rapat atau kasual, tidak dibenarkan memasuki premis berkenaan.“Walaupun saya menegaskan beliau (Rosmah) untuk masuk ke dalam bangunan, namun pihak keselamatan di tingkat bawah tidak akan membenarkan beliau masuk, jadi mereka boleh membantah keputusan saya. Ini adalah peraturan ketat yang saya perlu patuhi. Jadi, saya akan melapangkan persidangan hari ini dan esok,” kata hakim itu.Beliau turut mengarahkan peguam bela supaya menyemak dan mengemas kini status MySejahtera Rosmah kerana perbicaraan perlu diteruskan pada Jumaat ini.“Ini tanggungjawab yang perlu anda pikul…anda perlu memastikan anak guam anda mengemas kini status MySejahtera beliau dan memaklumkan kepada mahkamah mengenai sebarang perkembangan terkini. Jika statusnya biru (berisiko rendah), kami akan meneruskan perbicaraan pada Jumaat,” katanya.Terdahulu, timbalan pendakwa raya kanan Gopal Sri Ram memberitahu mahkamah, beliau telah dimaklumkan oleh peguam bela bahawa Rosmah telah menjadi kontak rapat dengan individu yang menghidap Covid-19.“Saya serahkan sepenuhnya kepada Yang Arif kerana kami bersedia untuk meneruskan pemeriksaan balas ke atas Rosmah, tetapi bergantung kepada keputusan Yang Arif,” kata Sri Ram, yang merupakan bekas hakim Mahkamah Persekutuan.Sementara itu, hakim Mohamed Zaini turut meminta pihak pembelaan menjelaskan kepada mahkamah mengenai alasan Rosmah gagal pulang ke tanah air selepas lawatannya ke Singapura pada 21 November sebagaimana yang diperintahkan oleh mahkamah pada Oktober lepas.“Daripada berita yang saya baca di akhbar, mengikut perintah yang saya keluarkan pada 15 Oktober 2021, adakah anda ingin menjelaskannya? Kerana menurut arahan yang saya berikan itu, anak guam anda sepatutnya pulang ke Malaysia pada atau sebelum 21 November, dan berdasarkan apa yang saya baca di akhbar beliau tidak kembali pada tarikh tersebut.“Tetapi perkara itu bagi saya, ia hanya khabar angin, saya ingin mendengar daripada anda sendiri Jagjit,” kata hakim itu.Jagjit menjelaskan bahawa terdapat perubahan dalam rancangan perjalanan anak guamnya itu memandangkan terdapat perubahan pada peraturan kuarantin di bawah Laluan Perjalanan Lengkap Vaksin (VTL) yang baru antara Malaysia dan Singapura dan beliau mewakili Rosmah memohon maaf kepada mahkamah.


Fahami gelandangan serta beri perhatian yang lebih

Pandemik Covid-19 telah mendedahkan kita kepada pelbagai situasi yang tidak jangka.Kedaaan itu telah menyebabkan semakin ramai yang kehilangan pekerjaan, mengalami kekurangan dalam pendapatan dan terjejas kesihatan mental kerana persekitaran yang tertekan.Ramai juga yang telah hilang tempat tinggal dan kini menjadi gelandangan.Oleh itu, tindakan yang sewajarnya harus diambil kerana perhatian yang diberikan kepada golongan gelandangan ini masih tidak mencukupi.Di negara ini, kajian lepas menyatakan terdapat tiga definisi yang sesuai untuk menggambarkan gelandangan: kumpulan terpinggir, ketidakmampuan untuk mengakses perumahan yang menyebabkan mereka tiada tempat tinggal atau mungkin kehilangan tempat tinggal dan berkaitan dengan perancangan dan reka bentuk rumah yang teruk atau tidak baik untuk golongan miskin dan miskin tegar.Hal-hal yang berkaitan dengan gelandangan di Malaysia adalah di bawah bidang kuasa Kementerian Pembangunan Wanita, Keluarga dan Masyarakat (KPWKM).Di Kuala Lumpur sahaja, sudah ada banyak kumpulan gelandangan yang tinggal di jalanan dan bergantung pada bantuan orang ramai untuk bertahan dan mengalas perut setiap hari.Berdasarkan kajian yang dilakukan oleh Dewan Bandaraya Kuala Lumpur (DBKL) pada Februari tahun 2016, jumlah gelandangan di Kuala Lumpur yang terkini sekitar 1,500 hingga 2,000 orang.Mengikut kajian yang dilakukan oleh Jabatan Kebajikan Masyarakat (JKM) pada tahun 2010, tiga faktor utama gelandangan wujur termasuk pengangguran, kemiskinan dan pendapatan yang rendah serta warga tua tanpa ahli keluarga.Namun, persepsi orang ramai terhadap kumpulan gelandangan ini selalunya negatif sama ada mereka ini penagih atau mereka malas untuk mencari pekerjaan.Tetapi tidak semuanya seperti itu kerana ada sebahagian daripada mereka mungkin tidak ada pilihan selain harus meminta belas ihsan orang lain untuk terus hidup.KPWKM mengkategorikan gelandangan sebagai orang papa manakala Jabatan Kebajikan Masyarakat pula mendefinisikan gelandangan sebagai “pembuat masalah”.Oleh itu, kementerian dan organisasi yang terlibat perlu menetapkan definisi yang jelas untuk gelandangan bagi mengelakkan penggubalan dasar yang tidak cekap ataupun kenyataan yang tidak mencerminkan realiti sebenar tentang gelandangan.Ketepatan statistik juga dapat membantu dalam memastikan kecukupan dari segi bilangan tempat tinggal dan rumah kerajaan yang disediakan untuk gelandangan.Pada bulan April tahun lepas, lebih kurang 800 orang gelandangan di Kuala Lumpur telah ditempatkan di pusat gelandangan sementara semasa pelaksanaan Perintah Kawalan Pergerakan (PKP) pada Mac dalam usaha membendung jangkitan Covid-19 yang merisaukan.Memandangkan PKP 2.0 telah dikuatkuasakan dan dilanjutkan kerana bilangan kes Covid-19 yang masih tinggi, tindakan yang sama perlu diambil untuk membantu kumpulan ini kerana masih ramai orang yang berada di jalanan dan sebagai langkah pencegahan untuk mengatasi jangkitan wabak.Selain itu, usaha untuk membantu kumpulan gelandangan juga perlu menjadi tanggungjawab bersama di antara kerajaan, agensi pelaksana kebajikan, badan bukan kerajaan (NGO) dan orang awam secara keseluruhan.Realitinya, kita dapat lihat bahawa semakin banyak NGO yang turun padang untuk memberi bantuan kepada gelandangan terutamanya sejak pandemik melanda.Bantuan disalurkan melalui pengagihan keperluan harian seperti makanan, potongan rambut percuma, bantuan perubatan, perkhidmatan undang-undang serta kaunseling.Jadi, terdapat keperluan penting untuk terus mengalu-alukan penyertaan aktif dan maklum balas daripada pihak NGO yang lebih berpengalaman dengan kumpulan gelandangan bagi meningkatkan kesedaran umum tentang perkara ini.Dengan cara ini, penggubalan dasar atau bantuan boleh disesuaikan dengan mereka yang benar-benar memerlukan pertolongan. Jenis pertolongan yang mereka perlukan boleh dikenal pasti dengan lebih cekap kerana setiap orang mempunyai kisah mereka yang tersendiri.Persepsi bahawa kumpulan gelandangan adalah “pembawa masalah” atau “bantuan hanya akan mendorong mereka untuk tetap menganggur dan kekal sebagai gelandangan” atau kurang siuman harus diubah dan tidak seharusnya menjadi kebiasaan di kalangan masyarakat.Isu utama lain yang dihadapi oleh gelandangan seperti gaji rendah, pengangguran dan kekurangan perumahan kos rendah juga perlu diberi perhatian.Mereka seharusnya diberikan sekurang-kurangnya gaji minimum, pekerjaan yang stabil dan skim perlindungan rumah juga boleh dipertimbangkan.Akhir sekali, sebuah Kumpulan Kerja Menteri perlu ditubuhkan dengan melibatkan kementerian yang berkaitan seperti KPWKM, Kementerian Kesihatan, Kementerian Sumber Manusia dan Kementeri Wilayah Persekutuan.Sebagai contoh, di United Kingdom, terdapat satu Kumpulan Kerja Menteri untuk menangani dan mencegah peningkatan gelandangan dengan menerbitkan laporan dan kertas dasar secara berkala.Isu gelandangan mungkin tampak sebagai sesuatu perkara yang rumit untuk diselesaikan.Namun, jika tiada usaha atau sifat empati untuk menangani hal ini, lebih ramai yang akan kekal susah dan menderita.Sofea Azahar merupakan penganalisis penyelidik di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.